ئه‌وكاته‌ی دیموكراسی دادگایی ده‌كرێ ... سووره مه‌رگه‌یی\nئایدۆلۆژیا چ ئیسلامی سیاسی چ ماركسی یان هه‌ر فكره‌و بۆچوونێكی سیاسی تر كه له ژێر هه‌یمه‌نه‌و كاریگه‌ری ئایدۆلۆژیادا بێ، بوون و مانه‌وه‌و هێزی خۆی له دادگایی كردنی دیموكراسیدا ده‌بینێ، چونكه خه‌سڵه‌ت و سرووشتی ئایدۆلۆژیا وایه ته‌نها جوانیه‌كانی خۆی ده‌بینێ و له ده‌ره‌وه‌ی خۆی هیچ شتێك به جوان و پیرۆز نازانێ و له‌گه‌ڵ بیر و بۆچوونی جیاواز هه‌ڵناكات، بۆیه ده‌بینین ته‌نها یه‌ك بیركردنه‌وه‌ی دیاریكراو له‌ناو ئایدۆلۆژیادا جێی ده‌بێته‌وه‌و بیروڕا جیاوازه‌كان له گوێڕایه‌ڵی زیاتر مافێكی تریان پێ ره‌وا نابینرێ، ئه‌گه‌ر ئه‌و حزب و لایه‌نه سیاسیانه‌ی كه به ئایدۆلۆژی ئالووده‌بوون وه‌ك نمونه وه‌ربگرین، ئه‌وا هیچ گومانێك له‌وه‌دا نامێنێ كه ئایدۆلۆژیا و شوێنكه‌وتوانی وه‌ك له‌م روونكردنه‌وه‌ی خواره‌وه‌دا ده‌رده‌كه‌وێ له خه‌یاڵی ئه‌وه‌دان و بۆ ئه‌وه‌ش ده‌ژین رۆژێك ده‌سه‌ڵاتیان هه‌بێ و بتوانن دیموكراسی له قالبی ئایدۆلۆژی بده‌ن و دیموكراتخوازانیش دادگایی بكه‌ن.\nئایدۆلۆژیا له سه‌ره‌تای پێگه‌یشتنی سیاسی و هه‌ڵكشانی به‌ره‌و ده‌سه‌ڵات و بۆ قایمكردنی پێگه‌ی چه‌ندی بۆی بكرێ خۆی به نه‌رمونیان ده‌رده‌خات، به‌و نه‌رمونیانه هه‌وڵده‌دات دزه بكاته ناو پرۆسه‌ی سیاسی و وه‌ك به‌شێك له كایه‌ی دیموكراسی ده‌ربكه‌وێ، له‌گه‌ڵ پێگه‌یشتن و گه‌یشتنه ده‌سه‌ڵاتیش ده‌كه‌وێته وێزه‌ی ده‌نگ و ره‌نگه جیاوازه‌كان و كپ كردن و خه‌فه كردنه‌وه‌ی دیموكراسی، دادگایی كردنی دیموكراسی له یه‌كێتی سۆڤیه‌تی جاران و كۆریای باكوور له ئێستادا له لایه‌ن ده‌سه‌ڵاتی ئایدۆلۆژیاوه، باشترین نموونه‌ی ئه‌و راستییه‌ن كه ئایدۆلۆژیا له‌دوای پێگه‌یشتن و گه‌یشتن به ده‌سه‌ڵات هه‌موو جموجۆڵێكی سیاسی و ئابووری و سه‌ربازی و ته‌نانه‌ت كۆمه‌ڵایه‌تییش ده‌خاته ژێر چاودێری ورد و هه‌ر جیاوازییه‌ك به تاوان ده‌زانێ، ئایدۆلۆژی ئیسلامی سیاسی له‌وه‌ش مه‌ترسیدارتره، چونكه ئه‌و به یاسای حه‌ڵاڵ و حه‌رام بیركردنه‌وه سنووردار ده‌كات و به‌هێز جیاوازیه‌كان رێكده‌خات و هێڵی سووریش له‌به‌رده‌م ئازادی بیروڕا داده‌نێ، خه‌لافه‌تی عوسمانی له رابردووداو گرووپه تیرۆریستییه‌كانیش له ئێستادا ناسنامه‌ی ئه‌و ئایدۆلۆژیه سیاسیه‌ن كه هه‌ر كاتێك ده‌رفه‌تیان بووبێ دیموكراسیان دادگایی كردووه.\nئه‌وه‌ی كه پێویسته ئاماژه‌ی بۆ بكرێ ئه‌وه‌یه كه له ئێستادا پرسی كورد و پرۆسه‌ی بنیاتنانی دیموكراسی له كوردستان به قۆناغێكی هه‌ستیاردا تێده‌په‌ڕێ، هه‌ستیاری ئه‌و قۆناغه‌ش وا ده‌خوازێ كه جیاوازیه‌كان رێز له بوونی یه‌كتری بگرن و له هه‌نگاوه نه‌ته‌وه‌ییه‌كان و له كاراكردنی زیاتری پرۆسه‌ی بنیاتنانی دیموكراسی بچنه‌وه پاڵ یه‌كتری، به‌ڵام ئه‌وه‌ی كه له‌سه‌ر بنیاتنانی پرۆسه‌ی دیموكراسی به هه‌ره‌شه ده‌بینرێ دزه‌كردنی ئایدۆلرژیای ئیسلامی سیاسییه بۆ ناو پرۆسه‌ی دیموكراسی و تۆخكردنه‌وه‌ی پیرۆزیه‌كانیه‌تی له‌ناو هزرو بیری نه‌ته‌وه‌ییدا، جگه له‌وه‌ش پاشماوه‌ی ئایدۆلۆژیای ماركسییش له فۆرمی گۆڕان و گۆڕانخوازیدا له‌ناو پرۆسه‌ی دیموكراسیدا خۆی نمایش ده‌كات، راسته له ئێستادا مه‌ترسیه‌كانی به زه‌قی ده‌رنه‌كه‌وتوون، ده‌گونجێ كه‌سانێك پرسیاری ئه‌وه بكه‌ن كه‌ی مه‌ترسییه‌كانی بوونی ئایدۆلۆژیای به سیاسیكراو له‌سه‌ر پرۆسه‌ی دیموكراسی ده‌رده‌كه‌ون؟\nپێشتر ئاماژه‌مان به‌وه كرد كه ئایدۆلۆژیا هه‌ر كاتێك به سیاسی كرا، له سه‌ره‌تای پێگه‌یشتن و هه‌ڵكشانی به‌ره‌و ده‌سه‌ڵات خۆی ده‌كات به به‌شێك له دیموكراسی و وه‌ك فریادره‌س و پشت و په‌نا خۆی ده‌رده‌خات، ئێستا حزب و لایه‌نه سیاسیه‌كانی ئالووده‌بوو به ئایدۆلۆژیا له كوردستان له‌و قۆناغه‌دان كه پێویستیان به‌وه‌یه خۆیان به فریادره‌س نیشان بده‌ن، ئه‌وه‌ی تێبینی ده‌كرێ ئیسلامیه‌كان وه‌ك ئالووده‌بوو به ئایدۆلۆژیای ئیسلامی سیاسی و پاشماوه‌ی ئایدۆلۆژی ماركسیش كه له فۆرمی گۆڕانخوازیدا خۆی نمایش ده‌كات، زۆر به كوڵتر له كه‌سانی دیموكراتخواز بۆ نه‌بوونی دیموكراسی ده‌گرین، ئه‌وه‌ش ئه‌و قۆناغه‌یه كه ئایدۆلۆژیا به‌رده‌وام لێوه‌ی به‌ره‌و ده‌سه‌ڵات هه‌ڵكشاوه، چونكه له‌و قۆناغه‌دا سرووشتی ئایدۆلۆژیا وایه به شێویه‌ك په‌یڕه‌وی سیاسه‌تی خۆگونجان ده‌كات كه له‌گه‌ڵ خودی په‌یامه‌كه‌ی خۆشی راستگۆ نامێنێ، له‌گه‌ڵ ئه‌وه‌شدا بۆ دادگایی كردنی دیموكراسی به‌رده‌وام به‌دوای ده‌رفه‌تدا ده‌گه‌ڕێ، رووداوه‌كانی به‌هاری عه‌ره‌بیش ئه‌و راستییه‌یان سه‌لماند و بینیمان له‌گه‌ڵ ده‌ستپێكی ئه‌و به‌هاره سه‌وز نه‌بووه له كوردستانیش ئایدۆلۆژیه ئیسلامیه‌كه‌و پاشماوه ماركسیه‌كه دوور له هه‌موو به‌هایه‌كی دیموكراسی و خواستێكی نه‌ته‌وه‌یی چوونه پاڵیه‌ك و به سزای (ارحل) ویستیان دیموكراسی دادگایی بكه‌ن و ئامانجه نه‌ته‌وه‌ییه‌كانیش له گۆڕستانی ئایدۆلۆژیدا گۆڕه‌وشار بده‌ن، لێره‌دا به‌دیهێنانی ئامانجه نه‌ته‌وه‌ییه‌كان و بنیاتنانی پرۆسه‌ی دیموكراسی ده‌بنه دووانه ئه‌ركی شۆڕشگێڕانی دوێنێ و دیموكراتخوازانی ئه‌مڕۆ.


عێراق پاش پـێنج سـاڵ له ڕووخاندنی ڕژێمی سه‌دام حسێن\nله كاتێـكدا پـێنجه‌مین سـاڵیادی هێنانه خواره‌وه‌ی په‌یكه‌ره‌كه‌ی سه‌دام حسێن بوو له گۆڕه‌پانی فرده‌وس و هه‌ڵـوه‌شـاندنه‌وه‌ی ڕژێمه دیكتاتۆریـیه‌كه‌ی، فه‌رمانده‌ی باڵای وڵاته یه‌كگرتووه‌كان له عێراق ژه‌نه‌ڕاڵ ده‌یڤد په‌تریه‌س و باڵوێزی ئه‌مه‌ریكا له عێراق ڕایان كرۆكه‌ر له به‌رامبه‌ر كۆنگرسی وڵاته یه‌كگرتووه‌كان خه‌ریكی گه‌واهیدان بوون له‌باره‌ی باری عێراق و چۆنێتی به‌ڕێوه‌چوونی كاره له‌شـكریـیه‌كان و دیبلۆماتیـیه‌كانیان و كاریگه‌ری فه‌رمانی فره‌تركردنه‌وه‌ی هێزه‌كان له عێراق له لایه‌ن سه‌رۆك بوشه‌وه.\nله پـێـنجه‌مین سـاڵیادی ڕووخاندنی ڕژێمی سه‌دام حسێن له جیاتی شـادی و ئاهه‌نگ‌گێڕان، به‌غدا و هه‌ندێ له به‌شـه‌كانی تر و شـاره‌كانی تری عێراق قه‌ده‌غه‌ی هاتوچۆی به‌سه‌ردا سه‌پـێنرابوو و شه‌قام و خیابانه‌كانی عێراق له ڕۆژانی تر چۆڵتر بوونه.\nئینجا بۆ ئه‌وه‌ی بزانین عێراقیـیه‌كان له دوای ڕژێمی سه‌دام حسێن چیان ده‌سته‌به‌ر كردووه، وه ئاسـته‌نگه‌كانی به‌رده‌میان چین تا له وڵاتێـكی دیموكراتی فیدراڵدا پـێـكه‌وه بژین، هاوكارمان جانی دیلان له میانه‌ی به‌رنامه‌ی هه‌له‌و واشـنتنی ئه‌م هه‌فته‌یه‌دا میوانداری دوو ئه‌ندامی كوردی په‌رله‌مانی عێراقی كردووه كه ئه‌م به‌ڕێزانه‌ن:


له ئوسترالیا 150 نه‌هه‌نگ ڕوو ده‌که‌نه که‌نار و گیان له‌ده‌ست ده‌ده‌ن\nله‌ئوسترالیا به‌رپرسان رایانگه‌یاند زیاتر له 150 نه‌هه‌نگ له‌وجۆره‌ی ناسراوه به(پایلۆت) ئه‌وه‌ی په‌ره‌ی پشتیان کوورته له‌وڵایه‌تی ئوسترالیای ڕۆژئاوا چوونه‌ته که‌نار ده‌ریا. له‌گه‌ڵ هه‌وڵی زۆری کارمه‌ندان و خۆبه‌خشان ئه‌وانه‌ی له‌که‌ناره‌که‌بوون، له‌و 150 نه‌هه‌نگه ته‌نها 6 دانه ڕزگار کراوه.\nنه‌هه‌نگه‌کان ڕوویان کردۆته که‌ناری که‌ندوای هامڵن له دوری 315 کیلۆمه‌تر له‌باشووری بێرث پایته‌ختی ولایه‌ته‌که له ڕۆژانی 22 و 23 مانگی 3دا.\nکارمه‌ندانی ده‌سه‌ڵات وپزیشکه‌کانی گیانداران و دانیشتوانی ناوچه‌که هه‌وڵیانداوه 15 له‌و نه‌هه‌نگانه له ته‌نکه ئاودا بۆ ده‌ریا بگێڕنه‌وه به‌ڵام ته‌نها 7ی بۆ گه‌ڕاوه‌ته‌وه.\nڕووکردنی به‌کۆمه‌ڵی نه‌هه‌نگ بۆ که‌نار ده‌ریا له‌ساڵی 2017\nووته‌بێژی به‌رێوبه‌رایه‌تی هه‌مه‌جۆره‌ی باێۆڵۆجی و پارێزگاری له‌سروشت له ولایه‌تی ئوسترالیای ڕۆژئاوا خاتوو ملیسا لای ووتی " نه‌هه‌نگێک له‌و حه‌وته دووباره ڕووی کردۆته که‌نار دواتر گیانی له‌ده‌ستداوه".\nهه‌روه‌ها خاتوو لای ووتی " نه‌هه‌نگی جۆری (پایلۆت) که جۆرێکه له‌دۆلفین وه‌ک دۆلفین له‌کاتی ڕۆشتندا له‌ئاو ده‌ره‌چێت و باز ده‌دات".\nله‌به‌ر زۆری ژماره‌ی نه‌هه‌نگه‌کان وزۆری کێشیان، که له‌نێوان 1بۆ 4 ته‌ن ده‌بێت، دوورخستنه‌وه‌ی جه‌سته‌یان ئاسته‌نگێکی گه‌وره بوو، بۆیه به‌رێوبه‌رایه‌تی ناوچه‌که دوایان له خه‌ڵکی کردوه خۆیان له‌وناوچه‌یه به‌دوور بگرن، ئه‌گه‌ری زۆری هه‌یه ماسی جۆری قرش بۆ خواردنی جه‌سته‌کان له‌ناوچه‌که‌دا زۆربن.\nده‌سه‌ڵات که‌ناره‌که‌ی داخست به‌مه‌به‌ستی شاردنه‌وه‌ی نه‌هه‌نگه مردوه‌کان له‌ژێر لمی که‌ناره‌که‌دا یاخود گواستنه‌وه‌ی بۆ ناوچی دورتر که هاتوچۆ و سه‌ردانی مرۆڤی بۆ که‌متره.\nگه‌وره‌ترین ڕووکردنی به‌کۆمه‌ڵ نه‌هه‌نگ بۆ که‌نار له‌ساڵی 1996دا بووه کاتێک 320 نه‌هه‌نگ ڕویان کرده که‌نداوی هامڵلن و دواتر گیانیان له‌ده‌ستدا.\nمه‌یمونێک مه‌ترسی له‌ناوچوونی له‌سه‌ر له ئۆرشه‌لیم له‌دایک ده‌بێت.\nباخچه‌ی ئاژه‌ڵانی ئۆرشه‌لیم له ئیسرائیل ڕایگه‌یاند جۆرێکی مه‌یموونی ته‌ماری که ناسراوه به "شێری ئاڵتوونی" و له‌لیستی جۆره‌کا‌ندایه مه‌ترسی له‌ناوچونیان له‌سه‌ره، له‌وباخچه‌یه له‌دایک بوه.\nباخچه‌ی ئاژه‌ڵانی بایبلیکاڵی ئۆرشه‌لیم ووتیشی "مه‌یموونه‌که به‌ر له 2 هه‌فته له‌دایک بووه، له‌دایکێک به‌ناوی "بلبی" و له‌باوکێک به‌ناوی "زۆهار"، میمونه‌که‌ی تائێشتا ناوی ئاشکرا نه‌کراوه، بینراوه به بشتی دایکیه‌وه خۆی هه‌ڵواسیوه.\nبه‌پێی سنوقی جیهانی ژیانی ئاژه‌ڵانی کێوی، مه‌یموونی جۆری "شێری ئاڵتوونی" له‌سه‌ره‌وه‌ی لیستی گیاندارانه له‌جیهاندا مه‌ترسی له‌ناوچوونیان له‌سه‌ره، هه‌روه‌ها له‌لیستی یه‌کێتی نێوده‌ڵه‌تی پارێزگاری له سرووشت تۆمارکراوه وه‌ک بێ وێنه.\nباخچه‌ی ئاژه‌ڵانی ئۆرشه‌لیم ده‌ڵێت له‌هه‌شتاکانی سه‌ده‌ی ڕابردوودا ئه‌م جۆره مه‌یموونه له‌لیستی بێوێنه دانراوه دوای ئه‌وه‌ی ته‌نها 100 دانه له‌ناوچه‌ی ژیانیان له به‌رازیل تۆمارکراوه. به‌ڵام به‌رنامه‌ی په‌روه‌رده‌کردنی گیانداران له‌سه‌رانسه‌ری جیهاندا که‌مبوونه‌وه‌ی ڕاگرتوه، له‌ئیستادا سه‌دان له‌وم جۆره مه‌یمونه له‌دارستانه‌کان و باخچه‌کانی ئاژه‌ڵ له‌سه‌رانسه‌ری جیهاندا هه‌یه.\nتوێژینه‌وه‌یه‌ک که‌می ته‌مه‌ن به قه‌ڵه‌وی ده‌به‌ستێته‌وه\nبه‌رنامه‌ی زانست و ته‌کنه‌لۆجیا 26-03-2018


یەکەمین باران لە شاری مەریوان، کۆژانەوەی ئاگری دارستانەکانی ئەو ناوچە | JINGEWAN ژینگەوان\nچوار شه‌ممه, ئایار 27, 2020\nHome ژینگه دارستان یەکەمین باران لە شاری مەریوان، کۆژانەوەی ئاگری دارستانەکانی ئەو ناوچە\nیەکەمین باران لە شاری مەریوان، کۆژانەوەی ئاگری دارستانەکانی ئەو ناوچە\nبەپێی هەواڵی ماڵپەری ژینگەوان، ئاگری دارستانەکانی کوردستان درێژەی هەیە، ئاگری دژمانی سرووشتی کوردستان بە توانەوەی بەفری سەر چیاکان دەست پێدەکات، تا بارینی سەر لە نوێی، هاتنی زستانێکیتر درێژەی هەیە.\nڕۆژی پێنج شەممە ١١ی سەرماوزی ٢٧١٦ی کوردی بۆ چەندمین جار ئاگر لە دارستانەکانی گۆندی مووسک سەر بەشاری مەریوان بەردرا.\nلەم ئاگرتێبەردانەدا کە سەر لە بەیانی ئەمرۆ دەستی پێ کرد چەند کاتژمێری خایاند وبووە هۆی لە ناو چوونی سووتاندنی بەشێکی بەرچاو لە دارستانەکانی ئەوە ناوچە، کە دوا جار بە هۆی بارینی باران، هەوڵ و تێکۆشانی ژینگەپارێزانی ئەو ناوچە کۆژایەوە.\nهەر لەم پیوندیەدا دۆێنێ ١٠ی سەرماوز دیسان ئاگر لە پارکی گەشیاری ئاویەر لە شاری سنە بەردرا، خەسارێکی ژینگەیی بەر چاو بە ژینگە و سرووشتی ناوچەکە گەشت.\nلە ماوەی ١٠ ڕۆژی رابردوودا تا ئێشتا زیاتر لە حاڵەتی ئاگرکەتنەوە لە ناوچە جیا جیاکانی کوردستان رووداوە لە شارە کانی سنە، مەریوان، پاوە زۆرتەرین خەساری ژینگەییان بەرکەوتووە.\nساڵیانە بە سەدان هێکتار لە دارستان و لەوەڕگەکانی ڕۆژهەڵاتی کوردستان لە لایەن کەسانی سەر بە حکومەتەوە دەبنە ئامانجی سوتیان و ئاگر تێبەردان ،کە تا ئێستاش کۆماری ئیسلامی بەردەوامە لە زیان گەیاندن بە سروشتی کوردستان و دژایەتی دەکات لە گەڵ چالاکانی ژینگە پارێز دا.\nPrevious articleپێشوازی لە باڵندە کۆچەریەکان، بە خاوێن کردنەوەی گۆلی زرێبار\nNext articleكوردستان : تصاویر زنده عمق فاجعه دریاچه ارومیه از سال 1984 تا 2016\nبەرێوەچوونی هەڵمەتێکی نەمام چاندن لە سەراوی رەوانسەر


چۆن ژیان به‌جوانى ببینین؟ له په‌راوێزى كۆڕه‌كه‌ى (د.نەوزاد ئەحمەد ئەسوەد)دا - بنکەی روناکبیریی گەلاوێژ :: Gelawej\nچۆن ژیان به‌جوانى ببینین؟ له په‌راوێزى كۆڕه‌كه‌ى (د.نەوزاد ئەحمەد ئەسوەد)دا\nهەمەڕەنگ Jul 3, 2021\nوه‌ك نه‌ریتى رۆژانى شه‌ممه تۆڕى ناوەندی ڕۆشنگەری چاودێر، ئه‌مڕۆ شه‌ممه 3/7/2021 بنكه‌ى روناكبیریى گه‌لاوێژ كۆڕێكى به ناونیشانى (خوێندنەوەیەکی سۆسیۆئیستاتیکی بۆ جوانی و ناشیرینی) بۆ (د.نەوزاد ئەحمەد ئەسوەد) ئه‌نجامدا.\nله دوو كاژێردا دواى سه‌رنج و پرسیاره‌كان، پرسیارى زۆر وروژا، له‌به‌ر كاتیش زۆر له ئاماده‌بوان پرسیاریان هه‌بوو، به‌ڵام ده‌رفه‌ت نه‌بوو وه‌ڵامى هه‌موو پرسیاره‌كان وه‌ربگیرێت و وه‌ڵام بدرێنه‌وه.\nهۆڵی شەهید ئازاد هەورامی چه‌ند مانگێكه به‌رده‌وام گفتوگۆى هه‌مه‌چه‌شنى تێدا ئه‌نجامده‌درێت، سه‌رنجه‌كان زۆرن، بۆچوونه‌كان هه‌ن، هه‌موان به ئازادى ده‌ریده‌بڕن و ده‌رگاش هه‌میشه كراوه‌یه بۆ ئه‌وانه‌ى ده‌یانه‌وێت له‌م هۆڵه بۆچوونه‌كانیان بخه‌نه‌ڕوو.\nد. نه‌واد به وردى باسى له جۆر و چه‌مكه‌كانى جوانى و جوانناسى كرد، كه یه‌كه‌میان جوانى له ئه‌زه‌له‌وه هه‌یه و مرۆڤ و سروشت و ده‌وربه‌ر خۆیان جوانن، ئه‌گه‌رچى خاڵى دووه‌م ئه‌م خاڵه ره‌ت ده‌كاته‌وه كه جوانى ده‌ستكردى مرۆڤ خۆیه‌تى، مرۆڤه‌كان ده‌توانن خۆیان جوان بكه‌ن یاخو ناشیرین، خاڵى سێیه‌م و كۆتایش كه‌س ناشیرین نییه، به‌ڵكو هه‌موو مرۆڤه‌كان جوانن.\nكۆتا دێرى كۆڕه‌كه ئه‌مه بوو: "كاتێك مرۆڤ شتێك به‌جوانى ده‌بینێت، ئه‌وا په‌یوه‌ندى به‌به‌خته‌وه‌ریه‌وه هه‌یه".\nئه‌م دێره به‌سه بۆ ئه‌وه‌ى بپرسین، كام به‌خته‌وه‌رى، مرۆڤ چۆن به‌خته‌وه‌ر بێت تا شته‌كان به جوانى ببینێت، كه رۆژانه سه‌ردێرى هه‌واڵه‌كان ئه‌م خاڵانه له خۆده‌گرن:\n- مووچه كه‌ى دێت و كه‌ى دابه‌شده‌كرێت؟\n- كاره‌باى به‌رده‌وام، به‌داخه‌وه كه له ئێستادا نه‌ك له هه‌رێمى كوردستان ته‌واوى عێراق روبه‌ڕوى گرفتى كه‌مى كاره‌با بۆته‌وه.\n- شه‌ڕى ناو سۆشیال میدیا و بوونى ده‌یان سایت و په‌یجى سێبه‌ر، كه به‌رده‌وام رۆژانه جگه له زمانى زبر هیچ شتێكى دیكه‌یان لێناخوێندرێته‌وه.\n- كوشتنى چه‌ندین ژن و پیاو، كه به‌داخه‌وه رۆژانه نه‌ك كه‌م نابێته‌وه، به‌ڵكو زیاد ده‌كات.\n- پیاو ژن ده‌كوژێت، ژن له داخا خۆى ده‌سوتێنێت، منداڵ سه‌رگه‌ردان ده‌بێت....\n- جیابوونه‌وه له دادگاكان...\n- هه‌واڵى بیستنى شه‌ڕى ناوخۆ و براكان...\n- وێرانكردنى گوند و شاره‌كان....\nئه‌مانه و چه‌ندانى دیكه، ئێستا هه‌قه بپرسین، چۆن به‌خته‌وه‌ر بین، كاتێك ئه‌م هه‌موو ناشیرینیه هه‌یه؟\nسایتى بنكه‌ى روناكبیریى گه‌لاوێژ\nئەم بابەتە 224 جار خوێندراوەتەوە


دیاردەی شپرزەیی کۆمەڵایەتی\nپێش 2 هەفتە ژمارەی بینراو 86\nلە قوتابخانە هەمیشە لەوە دەترسام مامۆستاکەم پرسیارم لێ بکات تەنانەت ئەگەر سەد لە سەدیش وەڵامەکەیم بزانیایە، چونکە نامەویست خەڵکی کە وابیرکەنەوە کە من گەمژەم یان بێ کەڵکم، کە پرسیارم لێ ئەکرا وەک ئەوەبوو دڵم بێتە دەر و هەستم بە گێژی و سەرسوڕان دەکرد.\nکاتێکیش ئیشێکم وەردەگرت، هەرگیز حەزم بەوە نەدەکرد لەگەڵ بەڕێوبەرەکەم قسەبکەم، یان لە چاوپێکەوتنەکاندا بەشداری بکەم.\nتەنانەت لە ئاهەنگی هاوسەرگیری هاوڕێ نزیکەکانیشمدا بەشداریم نەدەکرد لەبەر ترسی ناسینی کەسی تازە، پێش هەموو ئیڤێنتەکان دەمخواردەوە بۆ زاڵبوون بەسەر ئەمەیا، بەڵام نەک چارەسەر نەبوو بەڵکوو وردە وردە وام لێهات هەموو ڕۆژەکەم بەسەردەبرد بە خواردنەوە بۆ ڕووبەڕوبوونەوەی ئەرکەکانم!\nئەمە چیرۆکی کەسێکی تووشبووە بە دیاردەی شپرزەیی کۆمەڵایەتی: کەسی تووشبوو هەست بە ترس و بێتاقەتی دەکات لە هەموو حاڵەتە کۆمەڵایەتییەکانی وەک ناسینی کەسی تازە، چاوپێکەوتنەکان، ژوان و مەوعیدەکان، چاوپێکەوتنی کار و وەڵامدانەوەی پرسیارەکان لە پۆلدا، هەتا ئەگات قسەکردن لەگەڵ دووکاندارەکانیشدا ...هتد\nتەنانەت کردنی شتە ڕۆتینییەکانی ڕۆژانەشی لە پێش چاوی خەڵکی ترس و بێتاقەتی ئەهێنێ و ترس و بێتاقەتییەکانیش هێندە بەهێزن کە کەسەکە توانای کۆنتڕۆڵکردنیانی نییە.\nعادەتەن ئەم دیاردەیە لە تەمەنی هەرزەکارییەوە دەست پێدەکات، بەتایبەت لەوانەی کە زۆر شەرمنن، 7% ــی ئەمەریکییەکان تووشبووی ئەم دیاردەیەن، بەجێهێشتنی ئەم دیاردەیە بێ چارەسەر وا دەکات کە بۆ تەمەنێکی درێژ و هەندێک کاتیش بە درێژایی تەمەن بمێنێتەوە.\nئەمیگداڵا (amygdala) بەشێکی مێشکە کە بەرپرسە لە هەندێک گۆڕانکاری فیسیۆلۆژی هاوشێوەی حاڵەتی (شەڕکردن یان هەڵاتن) کە وەک نیشانەکانی نیگەرانی و قەلەقیەکی زۆرە، بۆنمونە لە دارستانێکایت و پڵنگێک دوات کەوتووە لەو کاتەیا دڵت خێرا لێ ئەدات، لەپت ئارەقە دەکات، ماسولکەکان کرژ دەبن و مێشكت دەیبەستێ و ناتوانی بیربکەیتەوە، ئەمانە و کۆمەڵێ شتی تر کە ئەمیگداڵا دەبێتە هۆی ڕوودانیان.\nکاتێک کەسێک ئەم نیشانانەی ئەبێت، بەشی پێشەوەی توێکڵی مێشک (ناوچەوانە پل - prefrontal lobe) چالاکدەبێ و ئەم نیشانانە دوەستێنن، کاتێک هیچ مەترسییەک لەگۆڕێ نییە ئەم بەشەی مێشک فەرمان بە ئەمیگداڵا دەکات بۆ وەستاندنی.\nبەڵام تووشبوانی ئەم دیاردەیە ناوچەوانە پلیان هانی ئیشەکانی ئەمیگداڵا ئەکەن لەجێی ئەوەی بیوەستێنێ.\nو: ئاودێر نجم


په‌رتوکا پیرۆز » رۆما » به‌شێ 14\nئێكودوو گونەهبار نەكەن\nئەوێ د باوەریێ دا لاواز، قەبیل بكەن، لێ نە ب مەبەستا دادكرنا بۆچوونێن ئێكودوو.\nئێكی باوەریا هەی كو هەمی تشتان بخۆت، لێ یێ لاواز ب تنێ كەسكاتیان دخۆت.\nبلا یێ دخۆت، سڤكاتیێ ب یێ نەخۆت نەكەت، یێ نەخۆت ژی بلا یێ دخۆت گونەهبار نەكەت، چنكو خودێ ئەو یێ قەبیل كری.\nتۆ كی دا خزمەتكارێ ئێكێ دی داد بكەی؟ هەلسەنگاندن بۆ خودانێ ویە كا ئەو یێ سەركەفتیە یان سەرنەكەفتیە. ئەو دێ سەركەڤیت ژی، چنكو خودان دشێت وی سەربئێخیت.\nكەسەك هزر دكەت رۆژەك ژ رۆژەكا دی پیرۆزترە، ئێكێ دی هزر دكەت هەمی رۆژ وەكو ئێكن. بلا هەر ئێك خۆ ژ بۆچوونا خۆ پشتڕاست بكەت.\nئەوێ گرنگیێ ب رۆژێ ددەت، بۆ خودانی ئەو گرنگیێ پێ ددەت. ئەوێ دخۆت ژی، بۆ خودانی ئەو دخۆت، چنكو ئەو سوپاسیا خودێ دكەت، ئەوێ نەخۆت ژی، بۆ خودانی ئەو ناخۆت و سوپاسیا خودێ دكەت.\nكەسەك ژ مە بۆ خۆ ناژیت، كەسەك ژی بۆ خۆ نامریت.\nئەگەر ئەم بژین، بۆ خودانی دژین و ئەگەر ئەم بمرین، بۆ خودانی دمرین. ئەڤجا ئەم بژین یان ئەم بمرین، ئەم یێن خودانینە.\nچنكو مەسیح بۆ ڤێ مەبەستێ مر و زیندی بووڤە، داكو سەروەریێ ل سەر مریان و زیندیان ژی بكەت.\nئەڤجا تۆ بۆچی برایێ خۆ داد دكەی؟ یان تۆ بۆچی سڤكاتیێ ب برایێ خۆ دكەی؟ ئەم هەمی دێ ل بەر كورسیكا دادوەریێ یا خودێ راوەستین.[a]\n«خودان دبێژیت: ئەز ب هەبوونا خۆ كەم،\nبۆ من هەمی چۆك دێ چەمیێن\nو هەمی زمان دێ دانپێدانێ كەن كو ئەز خودێمە.»[b]\nئەڤجا هەر ئێك ژ مە دێ ل سەر خۆ بەرسڤدانێ ل بەرامبەری خودێ دەت.\nلەوما ئێدی ئەم ئێكودوو داد نەكەین، لێ یا باشتر ئەوە هوین بڕیارێ بدەن كو ئاستەنگ و بەرپێكان بۆ برایێ خۆ نەدانن.\nئەز دزانم و پشتا خۆ ب خودان عیسای راست دكەم، كو چ خوارن ب خۆ د حەرام نینن، لێ بۆ وی كەسی د حەرامن، ئەوێ هزر دكەت ئەو خوارن د حەرامن.\nئەڤجا ئەگەر برایێ تە ژ بەر تشتێ تۆ دخۆی دلتەنگ ببیت، ئێدی تۆ ل دویڤ حەزژێكرنێ رەفتارێ ناكەی. ب خوارنا تۆ دخۆی وی نەهەڕفینە یێ كو مەسیح ژ پێخەمەتی وی مری.\nئەڤجا نەهێلن تشتەك كو ب دیتنا هەوە یێ باشە، ب خرابی بەحسێ وی بهێتە كرن.\nچنكو بابەتێ پاشایەتیا خودێ نە خوارن و ڤەخوارنن، لێ راستداری، ئاشتی و دلخۆشینە ب گیانێ پیرۆز.\nئەوێ هۆسا خزمەتا مەسیحی بكەت، جهێ رازیبوونا خودێیە و ژ لایێ خەلكی ڤە یێ پەسەندكریە.\nئەڤجا دا بزاڤێ بۆ وان تشتان بكەین یێن ئاشتی و ئاڤاكرنا هەڤپشك ژێ چێدبن.\nكارێ خودێ ژ بۆ خوارنێ نەهەڕفینە. هەمی تشت د حەلالن، لێ یێ ب خوارنا وان تشتان دبیتە ئەگەرێ هەلنگفتنا هندەكێن دی، ئەو خرابیێ دكەت.\nیا باش ئەوە تۆ گۆشتی نەخۆی، شەرابێ ڤەنەخۆی و تشتەكی نەكەی كو برایێ تە پێ بهەلنگڤیت.\nبیر و باوەریێن تە چ بن، بلا د ناڤبەرا تە و خودێ دا بمینن. خوزیكێن وی یێ خۆ گونەهبار نەكەت ب رێكا وی تشتی یێ ئەو دبینیت یێ باشە.\nلێ یێ گۆمان هەبیت ل سەر وی تشتێ دخۆت، ئەگەر خوار ئەو گونەهبار دبیت، چنكو ئەو ژ باوەریێ وی تشتی ناكەت. هەر تشتێ نە ژ باوەریێ بیت، ئەو گونەهە.\na. 14:10 2 كورنتۆس 5:10\nb. 14:11 ئیشایا 45:23


عێراق و ده‌ستوورو كێشه‌كانى دواى 16 ساڵ\nعێراق و هه‌رێمى كوردستان له دواى شازده ساڵ له پرۆسه‌یه‌ك هێشتا له سه‌رناوه‌كه‌ى هه‌مووان كۆك نین ئایا ئازادكردنى عێراق بوو یان داگیركردن هه‌ریه‌كه‌و شرۆڤه‌یه‌كى بۆ ده‌كات ئه‌گه‌ر ئه‌مریكا خاوه‌نى بیرۆكه كه‌و داینه‌مۆى پرۆسه‌كه بوو به یاسا خۆى به داگیر كه‌ر ى عێراق بناسێت ئه‌بێت پێكهاته‌كانى عێراق چ ناوێكى لێ بنێن ؟\nڕاسته پێكهاته‌ى شیعه له دواى ده‌وڵه‌تى عه‌باسیه‌وه خۆیان به ژێرده‌سته‌و زوڵم لێكراوو چه‌وساوه‌و په‌راوێز خراو ده‌زانن له‌جیهانى ئیسلامى و به‌تایبه‌تى له عێراقدا كه له‌وه‌ته‌ى له ساڵى 1921 ه‌وه ده‌وڵه‌تى عێراق دامه‌زرا كه‌چى به‌شێك له‌وانیش عێراق به داگیركراو و ئه‌مریكاش به داگیر كه‌ر ده‌ناسن هه‌رچه‌نده له هه‌شتاوچوارساڵى حوكمڕانى عێراقدا به قه‌ده‌ر ئه‌م سه‌رده‌مه‌ى دواى پرۆسه‌ى گۆڕانكارى عێراق له 2003 ه‌وه باڵاده‌ست نه‌بوون .\nكوردیش هه‌قى خۆیه‌تى ئه‌م پرۆسه‌یه به ئازادى ناوببات چونكه كۆتایى به سه‌رده‌مى فه‌رمانڕه‌وایى تاكحزبى و دكتاتۆرى هات كه جینۆسایدى كوردى به به‌رنامه جێبه‌جێ ده‌كرد .\nسوونه‌ى عه‌ره‌بیش كه فه‌رمانڕه‌واى پله‌یه‌ك و باڵاده‌ستى عێراق بوون له سه‌روه‌ختى دامه‌زرانییه‌وه سه‌ره‌ڕاى كه‌مى ژماره‌كه‌یان تاوه‌كو 2003 ئه‌م پرۆسه به داگیركردن ناوده‌به‌ن چونكه ئه‌وان زیانمه‌ندى یه‌كه‌م بوون .\nئه‌وه‌ى ده‌خوازم قسه‌ى له سه‌ربكه‌م ئه‌وه‌یه بۆچى عێراق له دواى شازده ساڵ له نه‌مانى ڕژێمى دكتاتۆرى به‌عس و دكتاتۆره‌كه‌ى سه‌دام حوسین سه‌ره‌ڕاى نووسینى ده‌ستوور و ڕاپرسى له سه‌رى حكومه‌تى ڕاگوزه‌رو پێنج كابینه‌ى حكومه‌ت و پێنج خوولى ئه‌نجوومه‌نى نوێنه‌ران هێشتا ئارامى و سه‌قامگیرى به‌خۆیه‌وه نه‌بینیووه‌و و بنه‌ماكان و دامه‌زراوه‌كانى ده‌وڵه‌ت له سه‌رپێ ى خۆیان نه‌وه‌ستاون و مافه‌سه‌ره‌تاییه‌كانى مرۆڤ بۆ ژیانێكى شه‌رافه‌تمه‌ندانه‌و ئاسایى خزمه‌تگوزارییه سه‌ره‌تایى و پێویسته‌كانى هاوڵاتیان له ئاوو كاره‌باو چاره‌سه‌رى ته‌ندروستى و په‌روه‌رده‌و ئاسایش له ئاستى پێویستدا نین .\nده‌بێت ئه‌و هۆكارانه چى بن ؟\nپێش ئه‌وه‌ى هۆكاره‌كان بڵێم حه‌زده‌كه‌م ئه‌وه بپرسم ئایا گه‌لى عێراق به هه‌موو پێكهاته‌كانیه‌وه ئاماده‌و سازه بوو بۆ ئه‌م كرانه‌وه گه‌وره‌یه كه تا 2003 مۆبایل و سه‌ته‌لایت قه‌ده‌غه و یاساغ بوو تێیدا سیستمى یه‌ك حزبى و یه‌ك ڕۆژنامه‌و و یه‌ك ته‌له‌فزیۆن و ...تد. ئایا دیموكراسى و په‌روه‌رده‌كردنى خه‌ڵك له‌سه‌رى به زنجیرى تانك و بۆمب و فڕۆكه ده‌سه‌پێنرێت یان ڕوونتر بڵێین ئایا سیستمى دیموكراسى وه‌كو سیستمى باتریۆتى ئه‌مریكى یان S400 ڕووسى یه ده‌كرێت به ملیاره‌ها دۆلار بیكڕیت و دایمه‌زرێنیت.\n1.\tهه‌وڵدانى پێكهاته‌ی شیعه بۆ خۆسه‌په‌ناندنى به سه‌ر پێكهاته‌كانى تردا واته گۆڕینى حوكمڕانى عێراق له دكتاتۆرى سوونه‌وه بۆ دكتاتۆرى شیعه ئه‌مه‌ش له شازده ساڵى ڕابردوودا به ڕوون و ئاشكرا له‌زۆر قۆناغى جیاجیادا بینرا به‌داخه‌وه بێ ئه‌وه‌ى په‌ند له حوكمڕانى هه‌شتا ساڵى پێشووى عێراق ببینرێت كه كه‌س تێیدا ئارامى و ئازادى و خۆشگوزه‌رانى نه‌دى جگه له گۆڕى به كۆمه‌ڵ و كۆچكردنى زۆرملى و گۆڕینى ناسنامه‌و كیمیاباران و زۆرشتى تر .\n2.\tنه‌مانى متمانه له نێوان پێكهاته‌كاندا و به‌تایبه‌تى دواى مه‌رگى سه‌رۆك كۆمارى پێشووتر مام جه‌لال كه ڕۆڵێكى گرنگ و كاریگه‌رى بینى دواى پرۆسه‌ى ئازاداى له كۆكردنه‌وه‌ى هه‌موو ناكۆكه‌كان.\n3.\tده‌ستوه‌ردانى ده‌ره‌كى كه كاریگه‌رى ڕاسته‌وخۆى هه‌بوو بۆ ئه‌وه‌ى عێراق نه‌بێت به وڵاتیًكى ئارا م و پێكه‌وه‌ژیانى برایانه له نێوان پێكهاته‌كانیدا بۆ ئه‌وه‌ى ئه‌م ئه‌زموونه نه‌گوێزرێته‌وه بۆلاى ئه‌وانیش به تایبه‌تى كه عێراق بوو به خاوه‌نى یه‌كێك له جوانترین ده‌ستووره‌كان له ناوچه‌كه‌دا به‌ڵام ئه‌وان سه‌ركه‌وتن له‌وه‌دا پێش به جێبه‌جێ كردنى ده‌ستوور بگرن و قه‌یران له دواى قه‌یران بۆ عێراق بخوڵقێنن .\n4.\tجێبه‌جێ نه‌كردنى ده‌ستوور له لایه‌ن هه‌ندێك هێزو لایه‌نه‌وه و دروست كردنى كۆسپ و له‌مپه‌ر له به‌رده‌میدا كه‌ئه‌مه‌ش زه‌مینه خۆش ده‌كات بۆ ئه‌وه‌ى عێراق وه‌كو وڵاتێكى یه‌كگرتوو سه‌ربه‌خۆ نه‌مێنێته‌وه سامان وداهاته‌كه‌ى به فیڕۆ بڕوات .


100 پڕۆژه‌ى به‌خێوكردنى مانگا ته‌نیا له شاره‌دیێ شێلادزێ هه‌ن\nشارۆكه‌ى ئامێدى یه‌كێكه له باشترین ناوچه‌كانى باشوورى كوردستان بۆ به‌خێوكردنى مانگا و ئێسته نزیكه‌ى 250 پڕۆژه‌ى به‌خێوكردنى مانگا له سنوورى شارۆكه‌ى ئامێدى هه‌ن، خاوه‌ن پڕۆژه‌كان راى ده‌گه‌یه‌نن ئه‌گه‌ر هاوكارییان بكرێت، ده‌توانن پێویستى گۆشت بۆ هه‌موو دهۆك دابین بكه‌ن.\nمحه‌مه‌د عومه‌ر خاوه‌نى پڕۆژه‌یه‌كى به‌خێوكردنى مانگاى گوشت له شاره‌دیێ شێلادزێ سه‌ر به شارۆكه‌ى ئامێدى به "وشه"ى راگه‌یاند،له سنوورى شاره‌دیێ شێلادزێ نزیكه‌ى 100 پڕۆژه‌ى به‌خێوكردنى مانگاى گوشت هه‌یه، ئه‌مه جگه له چه‌ندان پڕۆژه‌ى به‌خێوكردنى مه‌ڕ و بزن كه به ئاژه‌ڵى بچووك ده‌ناسرێت.\nئاماژه‌یدا، "تێكڕاى هه‌ر پڕۆژه‌یه‌كى به‌خێوكردنى مانگا 75 سه‌ر مانگا له‌خۆده‌گرێت و به‌شى هه‌ره زۆرى ئه‌و مانگایانه‌ش له جۆرجیاوه هاورده‌ى كوردستان ده‌كرێت و به‌شێكیش له سووریا هاورده ده‌كرێت و ئه‌وانى تر له هه‌ولێره‌وه ده‌گاته ناوچه‌كه، دواى به‌خێوكردن بۆ ماوه‌ى هه‌شت مانگ تا ساڵێك ده‌فرۆشرێت و ره‌وانه‌ى بازاڕه‌كانى دهۆك و هه‌ولێر و ناوچه‌كه ده‌كرێت".\nبه‌پێى قسه‌كانى ئه‌و جووتیاره ئه‌گه‌ر حكوومه‌تى هه‌رێمى كوردستان هاوكارییان بكات، ده‌توانن بۆ هه‌موو پارێزگاى دهۆك گۆشتى سوور دابین بكه‌ن و دووپاتى كرده‌وه، "ئێمه كیلۆى گۆشتى سوور به پێنج هه‌زار و 300 دینار ده‌فرۆشینه بازاڕ و هاووڵاتییان كه ئه‌مه‌ش نرخێكى زۆر گونجاوه و سوودى بۆ خاوه‌ن گۆشتفرۆشه‌كانیش له‌سه‌ر هه‌یه".\nله‌شكر عه‌زیز به‌رپرسى سه‌ربڕخانه‌ى شاره‌دیێ شێلادزێ به "وشه"ى راگه‌یاند، له‌به‌ر ئه‌وه‌ى كه زۆرترین رێژه‌ى به‌خێوكردنى مانگا له سنوورى شارۆكه‌ى ئامێدى له شاره‌دیێ شێلادزێ به‌خێوده‌كرێت، له‌به‌رئه‌وه سه‌ربڕخانه‌ى ئامێدى له شاره‌دیێ شێلادزێ دروست كراوه و رۆژانى ئاسایى نزیكه‌ى 10 بۆ 15 سه‌رمانگا و رۆژانى جه‌ژن و بۆنه‌كانیش له‌نێوان 40 بۆ 50 سه‌رمانگا له سه‌ربڕخانه‌ى شێلادزێ دێنه سه‌ربڕین.\nسه‌ربریخانه‌ى شێلادزێ به شێوه‌یه‌كى هاوچه‌رخ له ساڵى 2012 دروستكراوه و هه‌موو ئه‌و مانگانه‌ى له سه‌ربڕخانه‌كه دێنه سه‌ربڕین، له‌ژێر چاودێرى پزیشكى و ڤێته‌رنه‌رى ده‌بن و له‌لایه‌ن لیژنه‌یه‌كى تایبه‌ت كه پێكهاتووه له نوێنه‌رى شاره‌وانى و پۆلیس و ته‌ندروستى و ڤێته‌رنه‌رى سه‌رپه‌رشتییان ده‌كرێت به‌ر ئه‌وه‌ى رێگرى له هه‌موو ساخته‌كارى و نه‌خۆشییه‌ك بگیرێت.\nڤه‌گێر ئوره‌مارى خاوه‌ن بازاڕێكى گوشتى سوور له شاره‌دیێ شێلادزێ بۆ "وشه" ئاماژه‌یدا، "وه‌كگۆشتفرۆشه‌كان له شاره‌دیێ شێلادزێ و ناوچه‌كانى ترى سنوورى شارۆكه‌ى ئامێدى مانگا و مه‌ڕ و بزنه‌كانمان له سه‌ربڕخانه‌ى شێلادزێ سه‌رده‌بڕین و دواتر له‌ژێر چاودێرى پزیشكى تایبه‌تمه‌ند ره‌وانه‌ى بازاڕه‌كانى خۆمانى ده‌كه‌ین بۆ فرۆشتن. ئێسته به‌هۆى ته‌نگژه‌ى دارایى نرخى گوشت دابه‌زیوه و هه‌ر كیلۆیه‌ك له نێوان هه‌شت هه‌زار تا 13 هه‌زار دینار ده‌فرۆشرێت".\nله سنوورى شاره‌دیێ شێلادزێ 11 شوێنى تایبه‌ت به فرۆشتنى گۆشت و له شاره‌دیێ دێره‌لووك پێنج شوێن و له سه‌نته‌رى شارۆكه‌ى ئامێدى و ناوچه‌كانى تر 20 شوێنى فرۆشتنى گۆشتى سوور هه‌ن.\nوشه/ئامێدى - نه‌وزاد هلۆرى\nئه‌م بابه‌ته 1111 جار خوێنراوه‌ته‌وه\nدووشەم مووچەی ئەم توێژە دابەش دەكرێت


کوردیپێدیا - سیرەوە\n🏰 سیرەوە | پۆل: شوێنەکان | زمانی بابەت: 🏳 کوردیی ناوەڕاست\n33. 👁 پیرە برایم\n35. 👁 پێرە بیر\n37. 👁 تاوک\n48. 👁 خشولە\n49. 👁 خوار\n76. 👁 شایک\n82. 👁 شێوە سەقەر\n94. 👁 گورەسێو\n106. 👁 مێرگە دوکان\n107. 👁 مێرگەمیر


هەندێک زانیاریی لەبارەی ڤایرۆسی كۆرۆناوه – Knwe.org\nسەرەکی » راپۆرت » هەندێک زانیاریی لەبارەی ڤایرۆسی كۆرۆناوه\nهەندێک زانیاریی لەبارەی ڤایرۆسی كۆرۆناوه\nبۆ یه‌كه‌مجار كۆتایی ساڵی رابردوو بوو كه جیهان به ڤایرۆسی كۆرۆنای زانی، له‌و كاته‌وه وێڕای هه‌وڵی زۆری پسپۆڕان و لێكۆله‌ره‌وه‌كان له ته‌واوی جیهان، به‌ڵام هێشتا زۆر شت هه‌یه كه له باره‌ی ئه‌و ڤایرۆسه‌وه نایزانین. كه گرنگترینیان ئه‌مانه‌ی خواره‌وه‌یە:\nچه‌ند كه‌س توشی ڤایرۆسه‌كه بوون؟\nئه‌مه یه‌كێكه له پرسیاره سه‌ره‌تایی و زۆر گرنگه‌كان له باره‌ی ڤایرۆسه‌كه‌وه، به سه‌دان هه‌زار حاڵه‌ت له دونیادا هه‌یه كه ده‌یسه‌لمێنێت كۆرۆنا بوونی هه‌یه، به‌ڵام ئه‌وه ته‌نها له ئاستی كه‌سانێكه كه تووشی ڤایرۆسه‌كه بوون، به‌ڵام كه‌سانێك كه توشبوون و هیچ نیشانه‌یه‌كیان نییه كێشه‌كه‌یان ئاڵۆزتر ده‌كه‌ن. ئه‌نتی بۆدییه‌كان(Antibody) له خوێن یارمه‌تی لێكۆله‌ران ده‌ده‌ن كه چ كه‌سانێك تووشی ڤایرۆسه‌كه بوون، ته‌نها له رێی ئه‌و كاره‌یه كه ده‌كرێت به راستی تێبگه‌ین تا چ ئاستێك و به چ خێراییه‌ك بڵاوده‌بێته‌وه.\nتا چه‌ند ڤایرۆسه‌كه كوشنده‌یه؟\nتا كاتێك له ژماره‌ی راستی توشبووانی ڤایرۆسه دیاری نه‌كرێت، ناتوانرێت له ئاستی ژماره‌ی مردووان دڵنیا بین. ئێستا به‌پێی خه‌مڵاندنه‌كان له سه‌دا یه‌كی توشبووان به ڤایرۆسه‌كه گیانله‌ده‌ستده‌ده‌ن. هه‌ڵبه‌ته ئه‌گه‌ر ژماره‌ی توشبووان به‌بێ هیچ نیشانه‌یه‌ك زیاتر بێت، ره‌نگه ژماره‌ی ئه‌و له سه‌دایه كه‌متر بێته‌وه.\nنیشانه‌كانی كۆرۆنا چین؟\nنیشانه سه‌ره‌كییه‌كانی ڤایرۆسی كۆرۆنا، تا و كۆكه‌ی وشك، ئازاری قورگ، سه‌رئێشه و سكچوونه، ئێستا گومانی ئه‌وه ده‌كرێت كه ره‌نگه كه‌سی توشبوو هه‌ستی بۆنكردن و تامکردن له ده‌ستبدات. پرسیاری گرنگ ئه‌وه‌یه، ئایا نیشانه‌كانی سووكتر له‌وه وه‌ك ئاو هاتنه‌وه‌ی لوت و پژمین له هه‌ندێك له نه‌خۆشه‌كان ده‌بینرێت یاخود نا، لێكۆڵینه‌وه‌كان پیشانی ده‌ده‌ن كه ئه‌و ئه‌گه‌ره هه‌یه، هه‌ندێك كه‌س بێ ئه‌وه‌ی بزانن، گوێزه‌ره‌وه‌ی ڤایرۆسه‌كه بن.\nمنداڵان چۆن ده‌توانن ڤایرۆسه‌كه بڵاوبكه‌نه‌وه؟\nله‌وانه‌یه منداڵانیش توشی ڤایرۆسه‌كه ببن، به‌و هۆیه‌وه ئه‌وان هه‌میشه نیشانه‌ی سووكتریان هه‌یه و به‌راورد به ته‌واوی ته‌مه‌نه‌كانی تر، ئاماری مردن له منداڵان كه‌متره. منداڵان به گشتی له‌گه‌ڵ خه‌ڵكێكی زۆر له په‌یوه‌ندیدان (به‌تایبه‌ت له شوێنه‌كانی یاریكردن) و به‌و هۆیه‌ی یه‌كێك له هۆكاره‌كانی سه‌ره‌كی بڵاوبوونه‌وه‌ی نه‌خۆشی هه‌ناسه‌دانن، به‌ڵام هێشتا روون نه‌بۆته‌وه تا چ ئاستێك ده‌توانن ڤایرۆسه‌كه بڵاوبكه‌نه‌وه.\nڤایرۆسه‌كه له كوێوه هاتووه؟\nڤایرۆسه‌كه بۆ یه‌كه‌مجار له كۆتایی ساڵی 2019 له ژماره‌یه‌ك له بازاڕی فرۆشتنی ئاژه‌ڵان له شاری ووهانی چین ده‌ركه‌وت، ناوی ره‌سمی ڤایرۆسه‌كه، سارس-كۆرۆنا-2ـه و نزیكایه‌تی هه‌یه له‌گه‌ڵ ئه‌و ڤایرۆسه‌ی كه شه‌مشه‌مه‌كوێره تووش ده‌كات. گومان ده‌كرێت كه ئه‌و ڤایرۆسه له شه‌مشه‌مه‌كوێره‌وه گوازرابێته‌وه بۆ ئاژه‌ڵێك و له‌وێشه‌وه بۆ مرۆڤ، ئه‌مه هێشتا نه‌زانراوه.\nڤایرۆسه‌كه له هاویندا كه‌متر ده‌بێته‌وه؟\nبڵاوبوونه‌وه‌ی په‌تا و ئه‌نفلۆنزا له وه‌رزی زستان زیاترە تا له وه‌رزی هاوین، به‌ڵام هێشتا روون نییه كه گه‌رمی هه‌وا بڵاوبوونه‌وه‌ی ئه‌و ڤایرۆسه كه‌متر ده‌كاته‌وه یاخودنا؟، راوێژكارانی زانستی له به‌ریتانیا ده‌ڵێن، كاریگه‌ری وه‌رزی هێشتا روون نییه و ئه‌گه‌ر هه‌شیبێت، كاریگه‌رییه‌كه‌ی كه‌متر ده‌بێت له په‌تای وه‌رزی و ئه‌نفلۆنزا.\nبۆچی هه‌ندێك كه‌س نه‌خۆشییه به‌توندی ده‌گرن؟\nنیشانه‌كانی كۆرۆنا له زۆرینه‌ی كه‌سه‌كاندا سووكه، به‌ڵام نزیكه‌ی 20% ی خه‌ڵك به توندی تووشی ڤایرۆسه‌كه ده‌بن، دۆخی سیستمی به‌رگریی نه‌خۆش و هۆكاره‌كانی ژێنه‌تیكی رۆڵێكی گرنگیان هه‌یه.\nكه‌سی توشبوو، توش ده‌بێته‌وه؟\nبۆچوونی زۆر له‌و باره‌یه‌وه هه‌یه، به‌ڵام ناتوانین بڵێین كه درێژه‌كێشانی به‌و ڤایرۆسه چه‌نده، له‌كاتی چاكبوونه‌وه‌ی ته‌واوەتی، توشبووه‌كه ده‌بێت له ژێر چاودێریدا بێت، به‌ڵام چونكه ڤایرۆسه‌كه نوێیه، نازانین له داهاتووتدا چی ده‌بێت؟.\nسه‌رچاوه: بی بی سی فارسی


ئایندەی سیاسی لە عیراق دوای كشانەوەی سەدر لە پرۆسەی سیاسی\nموقتەدا سەدر، رابەری رەوتی سەدر\nھەرچەندە ئەستەمە بەو ھەنگاوەی موقتەدا سەدر بوترێت كە كۆتایی بە بنبەستی سیاسی لە عیراق ھاتووە، بەڵام چاوەڕوان دەكرێت، گرێكوێرەی سیاسی تا رادەیەك كرانەوە بە خۆی ببینێت، دەرفەت لە نێوان لایەنەكان بڕەخسێنێت، دیالۆگی نوێ و رێككەوتنی نوێ بۆ پێكھێنانی حكومەت دووبارە دەستپێبكاتەوە.\n- دوور نییە موقتەدا سەدر لە یەكەم دەرفەتدا بە ھێزێكی زیاترەوە لە ركابەرەكانی بسووڕێتەوە و رای گشتیی عیراقیان لێ بشڵەقێنێت و گومانێك لەسەر ئەوە ھەیە كە رەنگە رابەری رەوتی سەدر لە ئەگەری ھەر كێشمەكێشێكی سیاسی، بگەڕێتەوە بۆ شەقام و جوڵەی شەقام وەك فشارێك دژ بە حكومەت بەكار بھێنێت و ئەو ترسە وا لە چوارچێوەی ھەماھەنگی دەكات كە لە دانوستانەكانیدا رەوتی سەدر لەبیر ناكات.\nسەرئەنجام رەوتی ناكۆكییەكان لە عیراق بە ئاراستەیەكی دیكەدا رۆیشت و موقتەدا سەدر ھەڕەشەكانی گەیاندە جێ و بڕیاریدا وەك خۆیان دەڵێن، لەپێناو رزگاركردنی نیشتمان و دەرچوون لەو دۆخە چەقبەستووە، پەرلەمانتارانیان دەست لەكاربكێشنەوە.\nھەرچەندە ئەستەمە بەو ھەنگاوەی موقتەدا سەدر بگوترێت كە كۆتایی بە بنبەستی سیاسی لە عێراق ھاتووە، بەڵام چاوەڕوان دەكرێت، گرێ كوێرەی سیاسی تا رادەیەك كرانەوەی بە خۆی ببینێت، دەرفەت لە نێوان لایەنەكان بڕەخسێنێت، دیالۆگی نوێ و رێككەوتنی نوێ بۆ پێكھێنانی حكوومەت دووبارە دەست پێبكاتەوە.\nئەوەش ساویلكانەیە ئەگەر بڵێین، ھەنگاوەكەی موقتەدا سەدر بە مانای كشانەوەی لە كۆی پڕۆسەی سیاسی وڵات دێت. دوور نییە موقتەدا سەدر لە یەكەم دەرفەتدا بە ھێزێكی زیاترەوە لە ركابەرەكانی بسووڕێتەوە و رای گشتیی عیراقیان لێ بشڵەقێنێت.\nلە نەبوونی سەدرییەكان، چوارچێوەی ھەماھەنگی رۆڵی سەرەكی بۆ رێكخستنەوەی گەڕێكی دیكەی گفتوگۆكانی بەر دەكەوێت، بەڵام ئەوە بەو مانایە نییە كە رۆڵی لایەنەكانی دیكە، بە تایبەت ئەوانەی لە دەرەوەی چوارچێوەكەدان، لەبەرچاو نەگیرێت. ئەوە یەكلابووەتەوە كە لە عێراق، بەبێ بەشداری ھەموو لایەنەكان، پێكھێنانی حكومەت ئەستەمە و گرفتخولقێنە.\nپێكھاتەی ئەنجومەنی نوێنەرانی عیراق دوای كشانەوەی سەدرییەكان گۆڕانكاریی بەسەردا دێت، بە جۆرێك بە پێی یاسای ھەڵبژاردنەكان دۆڕاوی یەكەمی ھەر بازنەیەك دەبێت بە جێگرەوەی ئەو نوێنەرەی كە دەستی لەكار كێشاوەتەوە و دەبێت لەو كاتەدا چاوەڕوانی كۆمیسیۆنی باڵای سەربەخۆی ھەڵبژاردنەكان بكرێت كە جارێكی دیكە نەخشەی نوێی پەرلەمان رابگەیەنێت، بە پێی نەخشەی نوێ چوارچێوەی ھەماھەنگی پشكی شێری بەردەكەوێت، ئەگەری ھەیە ژمارەی كورسییەكانیان بۆ ١٤٠ كورسی زیاد بكات.\nسوننەیش كەمتر و كورد ھیچ سوودێك لە زیادبوونی كورسییەكان نابینێت، چونكە لە ھیچ ناوچەیەك ركابەری سەدرییەكانیان نەبوو.\nچوارچێوەی ھەماھەنگی لە بەردەم دووڕیانی ھەڕەشە یان دەرفەت\nگومانێك لەسەر ئەوە ھەیە كە رەنگە موقتەدا سەدر لە ئەگەری ھەر كێشمەكێشێكی سیاسی بگەڕێتەوە بۆ شەقام و جوڵەی شەقام وەك فشارێك دژبە حكوومەت بەكار بێھێنێت.\nلایەنگرانی سەدر بە زۆری ئێران وەك ھەڕەشەیەك بۆسەر پرۆسەی سیاسی لە عێراق دەزانن، بە جۆرێك كە بەشێكی زۆر لە میدیاكانی نزیك لە سەدر لە دەستپێكی بڕیارەكە بۆ دەستلەكاركێشانەوەی ئەندامانیان، ئێرانیان بە ھۆكاری تێكدانی دۆخەكە تۆمەتبار كرد. ژانەرە میدیاییەكانی سەدر بەس نەبوو بۆ ئەوەی بە ئاشكرا دەنگی ناڕەزایەتی دژبە دەستوەردانی ئێران نیشان بدە، بەقەدەر ئەوەی رۆژی دووشەممە ١٣ی حوزەیران لە گەورەترین یاریگای عێراق بە ناوی یاریگای شەعب بوو لە كاتی یارییەكی تۆپی پێیدا بۆ جامی عێراق، ھەزاران كەس لە ھەندەرانی نێو یارییەكە دروشمیان دژبە ئێران كێشا و گوتیان: "بۆ دەرەوە ئێران، ھەموو گەل لەگەڵتدایە سەدر".\nئەوە بە ئاشكرا ھەستی پێدەكرێت كە ئەگەر جوڵەی شەقام لە لایەن سەدرەوە كە لایەنگرەكانی پێیان خۆش نییە سەرەڕای بردنەوەی ھەڵبژاردن وا لە قافڵەی سیاسی بەپاش بكەون، كە ھەڕەشە لە كۆی پڕۆسەی سیاسی دەكات، تەنانەت ھەندێك لە چاودێران سەرھەڵدانی شەڕێكی ناوخۆ لە نێوان شیعەكاندا بە دوور نازانن.\nبۆیە چاوەڕوان دەكرێت چوارچێوەی ھەماھەنگی لە دانوستانەكانیدا رەوتی سەدر لەبیر ناكات و لانیكەم تیڕوانینی خۆیان بۆ پێكھێنانی حكوومەتی نوێ لە عێراق لەگەڵ سەدرییەكان باس بكەن، ھەر بۆیەش چوارچێوەی ھەماھەنگی لە یەكەم كاردانەوەیدا لەبارەی دەستلەكار كێشانەوەی بە كۆمەڵی ئەندامانی فراكسیۆنی سەدر دووپاتیان كردەوە كە خوازیاری بوونی سەدرییەكانیشن لە حكوومەتدا.\nئەوە وەك تێبینیەك لای چوارچێوەی ھەماھەنگی پرسێكی گرنگە، كە پێكھێنانی حكوومەت ئەگەر بەھێزەوە بێت، باشتر دەتوانن بەرگەی ھەر چەشنە فشارێك بگرن. ئەوەش وا دەكات، چوارچێوەی ھەماھەنگی لە پاڵ كورد و سوننە، چاوی لە بەشداریی سەدرییەكان یان لانی كەم لاری نەبوونیان بێت لە رەوتی پێكھێنانی حكوومەتدا و بەم شێوەیە بتوانن "پلانی سیاسەتی شەقام" پووچەڵ بكەنەوە.\nچارەنووسی ھاوپەیمانییە سێقۆڵییەكە\nئەگەرچی تا ئێستا بە فەرمی نە سوننە و نە پارتی دیموكراتی كوردستان ھەڵوێستی فەرمی خۆیان لەبارەی داھاتووی ھاوپەیمانیی رزگاركردنی نیشیمان رانەگەیاندووە، بەڵام بەھۆی بوونی خاڵی ھاوبەشی كورد و سوننە بەرامبەر ئەزموونی دەوڵەتداری شیعە، ئەستەمە خواستەكانی لێك جیا ببێتەوە.\nلەم بارەیەوە جێگری سەرۆكی ئەنجوومەنی نوێنەرانی عێراق، شاخەوان عەبدوڵڵا رایگەیاند كە "ھاوپەیمانی سێقۆڵی بە دەستلەكاركێشانەوەی سەدرییەكان كۆتایی پێھاتووە و پارتی دیموكراتی كوردستان و ھاوپەیمانی سەروەریی ئەگەر بیانەوێت بەردەوام بن دەبیتَ بیر لە چوارچێوە و ناوێكی ھاوبەش بكەنەوە".\nبۆیە چاوەڕوان دەكرێت لە داھاتوویەكی نزیكدا، زنجیرەیەك كۆبوونەوە لە نێوان لایەنەكانی سوننە لە سەرووی ھەموویانەوە ھاوپەیمانی سەروەریی لەگەڵ پارتی دیموكراتی كوردستان كە نوێنەرایەتی زۆرینەی ھەرێمی كوردستان دەكات، دەست پێ بكات و ئەگەر ھەیە ھەردوو لایەن بە یەك پاكێجەوە بەدەم خواستەكانیان لە دیالۆگەكان بچن.\nپارتی دیموكراتی كوردستان و ھاوپەیمانی سەرەوەییش كارتی دەستلەكاركێشانەوەیان لە ئەنجومەنی نوێنەران لەبەردەستدایە، شاخەوان عەبدوڵڵا دەڵێت، "چاوەڕوانی ئەمری سەرۆك بارزانی دەكەین بۆ ئەوەی دەست لەكار كێشانەوەكەمان پێشكەش بكەین".\nئەوە بە دیدێكی دیكەوە دەتوانێت دەرفەتێك بێت بۆ سوننە و كورد كە جارێكی دیكە خواستەكانیان لە عیراقدا پێناسە بكەنەوە و لە ئەدای حكومەتی عیراقدا بیگونجێنن. كورد بە جیا و سوننە بە جیا خۆیان بە زیانمەندی پرۆسەی سیاسی لە عیراق دەزانن، بە تایبەتی لە ١٧ ساڵی رابردوودا كە شیعە تاكلایەنە حوكمی عیراقی كردووە.\nرەنگە تەمووز، گەرمترین مانگی عێراق، ئەمساڵ گەرمترین مانگیش بێ بۆ سیاسییەكانی وڵات و گرێ كوێرەی هەشت مانگەی رێكەوتنی لایەنەكان و پێكهێنانی حكوومەت بكرێتەوە و یان بە پێچەوانەوە، شەقامی عێراقی ئەمجارەش هاوشێوەی ئۆكتۆبەری ٢٠١٩ قسەی هەبێت.


چی ڕوودەدات ئەگەر پێش نوستن پەرداخێك ئاو بخۆیتەوە؟\nشتێکی ڕوونە کە خواردنەوەی ئاو سودی بێژمارەی هەیە بۆ تەندروستی مرۆڤ، بەڵام زۆرکات لەوانەیە ئەو پرسیارەمان هەبێت ئایا خواردنەوەی ئاو پێش خەوتن سودی هەیە یاخود نا؟\nشارەزایانی بواری تەندروستی ئاماژە بەوەدەكەن خواردنەوەی ئاو سودی ئێجگار زۆری هەیە، هەر لە پاراستنی تەندروستی جەستە تاوەکو پاکكردنەوەی پێست لە زیپکە.\nئاو ئەو کانزا و ماددە خۆراکیانەی تێدایە کە جەستە پێویستی پێیانە بۆ ئەوەی بەشێوەیەکی ڕێکوپێک کار بکات.\nخواردنەوەی ئاو پێش خەوتن، یەکێک لە باشترین ڕێگەکانی بارمەتیدانی جەستەیە بۆ ئەوەی ئەو ماددە خۆراکی و کانزایانە هەڵبگرێت کە جەستەت پێویستیەتی بۆ ئەوەی بە تەندروست و بەهێز بمێنێتەوە.\nئەمانەی لای خوارەوە هەندێکن لەو سودانەی ئاوخواردنەوەی پێش خەوتن لە شەواندا:\n- سودی هێشتەوەی ئاوداری و شێداری جەستە:\nخواردنەوەی پەرداخێک ئاو پێش خەوتن، هاوکاری قەرەبوکردنەوەی ئەو شلەمەنیانە دەدات کە بەدرێژایی ڕۆژ لە ڕێگەی ئارەق و میزەوە لە جەستەت هاتووەتە دەرەوە, بۆیە خوارنەوەی ئەو ئاوە هاوسەنگی ئاستی شلەمەنی دەکات لە جەستەتدا کە لە هەرە هۆکارە سەرەکیەکانی پاراستنی تەندروستی مرۆڤە.\n- سودی سوتاندنی کالۆری:\nئاو سەرچاوەیەکی سروشتی سوتاندنی کالۆریە، شارەزایان ئاماژە بەوە دەکەن کە خواردنەوەی پەرداخێک ئاوی سارد، هاوکاری سوتاندنی کالۆریی جەستەت دەدات و کێشی جەستەت دادەبەزێنێت، ئەمەش بەهۆی ئەوەیە کاتێک ئاوە ساردەکە دەچێتە جەستەتەوە، جەستە دەیەوێت گەرمی بکات بۆیە دوو هێندە هەوڵدەدات و وزە سەرف دەکات, بەوهۆیەشەوە کالۆری جەستە دەسوتێت و دەرئەنجام هاوکاری دابەزینی کێشت دەدات.\n- هاوکاری خەولێکەوتن دەدات:\nخواردنەوەی ئاو دەبێتە هۆی ئەوەی کە بەشێوەیەکی سروشتی هاوسەنگی ڤیتامینەکان و ماددەخۆراکیەکان و کانزاکانی جەستەت بکەیت, بەخواردنەوە ئاو پێش خەوتن، هۆڕمۆنەکان و ئاستی وزە و ماسولکە و جومگەکان هاوسەنگ دەکات، دەرئەنجام هاوکاری خەوتنی قوڵ و ئارام دەدات.\n- سودی لابردن و پاکردنەوەی جەستە لە مادە ژەهراویەکان:\nیەکێک لە سودە زۆر گرنگەکانی ئاو بریتیە لەوەی کە ئاو پاکەرەوەیەکی سورشتی جەستەیە, جەستەت ڕۆژانە بەهۆی ژینگە و خوارنەوە، زۆر ماددەی ژەهراوی دروست دەکات، بۆیە جەستە ڕۆژانە پێویستی بە پاکكردنەوە هەیە بۆ ئەوەی بە تەندروست بمێنێتەوە و بە باشی کار بکات, خواردنەوەی ئاو پێش چوونە نێو جێگەی خەو، هاوکاری پاکكردنەوە و ڕاماڵینی جەستە دەدات لەو مادە ژاهراویانەی کە جەستە پێویستەلێیان پاک بکرێتەوە.\n2016-08-15 |3201 جار خوێندراوەتەوە|\nئێستا ١٤٩ میوان لەسەر هێڵن


یەنەکە ڕاگەیەندراوەکەی ئەنجومەنی ئاسایش ڕەتدەکاتەوە – کوردی – RojNews.News\n27/10/2020 - 7:48:42 am\nئەندامانی یەنەکە لە ئەنجومەنی ئاسایشی هەرێمی کوردستان، ئەو ڕاگەیەندراوە ڕەت دەکەنەوە، کە دوێنێ بەناوی ئەنجومەنی ئاسایشەوە بڵاوکرایەوە و جەختدەکەنەوە، کە ئەوان ئاگاداری هیچ جۆرە ئۆپەراسیۆنێکی لەو جۆرە نین و بەهەندی وەرناگرن.\nدوێنێ پەدەکە لەژێر ناوی ئەنجومەنی ئاسایش ڕاگەیەندراوێکی بڵاوکردەوە و پەکەکەی تۆمەتبار کرد، بەوەی گوایە ١٢ ئەندامی پەکەکەیان دەستگیرکردووە، کە “پیلانی هێرشکردنە سەر کونسوڵگەرییەک لە هەولێر و تیرۆرکردنی دیپلۆماتکارانی ناو کونسوڵگەرییەکە و پەلاماردانی کۆمپانیا تایبەتەکانی ئەو وڵاتەیان لە هەرێم داڕشتبووە”، دوابەدوای ئەوەش کەجەکە بە ڕاگەیەندراوێک وەڵامی تۆمەتەکانی دایەوە و ڕەتیکردەوە، کە هیچ ئەندامێکیان دەستگیرکرابێت، تۆمەتەکانی پەدەکەشی بە چەواشەکاریی ناوبرد.\nدرەنگانی شەوی ڕابردووش، یەنەکە بە ڕاگەیەندراوێک وەڵامی پەدەکەی دایەوە و ڕەتیکردەوە، ئاگاداری ئۆپەراسیۆنێکی لەوجۆرەبن، کە پەدەکە بانگەشەی بۆ دەکات.\nروونكردنه‌وه‌یه‌ك بۆ كۆمه‌ڵا‌نی خه‌ڵكی كوردستان\nئه‌نجومه‌نی ئاسایشی هه‌رێمی كوردستان پێكهاتووه له پێنج ئه‌ندامی سه‌ره‌كی كه بریتین له راوێژكاری ئه‌نجومه‌نی ئاسایش، سه‌رۆكی ده‌زگای ئاسایشی هه‌رێم، سه‌رۆكی ده‌زگای زانیاری، سه‌رۆكی ده‌زگای پاراستن، و سه‌رۆكی هه‌واڵگریی پێشمه‌رگه. له‌م پێنج ئه‌ندامه، سێ ئه‌ندامیان له‌سه‌ر پشكی یه‌كێتیی نیشتمانیی كوردستانن و ته‌نها دوو ئه‌ندامیان پارتین.\nبه‌ڵام دوای پرسیار كردن له هه‌رسێ ئه‌ندامه باڵاكه‌ی یه‌كێتی له‌ناو ئه‌نجومه‌نی ئاسایشی هه‌رێم، ده‌ركه‌وت كه به‌رپرسانی یه‌كێتی به هیچ جۆرێك ئاگاداری ئۆپه‌راسیۆنی له‌م جۆره نین كه رۆژی ٢٦\_١٠\_٢٠٢٠ له‌رێی به‌یاننامه‌یه‌ك به ناوی ئه‌نجومه‌نی ئاسایشه‌وه بڵاوكراوه‌ته‌وه. بۆیه ئه‌ندامانی ئه‌نجومه‌نی ئاسایش له پشكی یه‌كێتی، ئه‌م به‌یاننامه‌یه و هه‌ر به‌یاننامه‌یه‌كی تری له‌م چه‌شنه‌ی ئه‌نجومه‌نه‌كه ره‌تده‌كه‌نه‌وه، به هه‌ندی وه‌رناگرن و نایسه‌لمێنن، چونكه ئاگاداری رووداوی له‌و جۆره نین كه له هه‌رێم روویدابێت، رێگه‌ش ناده‌ن به‌ناوی ئه‌نجومه‌نێكه‌وه راگه‌یه‌ندراو بڵاو بكرێته‌وه كه پێش بڵاوكردنه‌وه‌ی، ئه‌ندامه سه‌ره‌كییه‌كانی پرسوڕایان پێ نه‌كرابێت.


11:37 - 25/03/2020\nگفتوگۆى شیعه‌كان سێ سیناریۆى نوێى هێناوه‌ته پێش\nخولانه‌وه له‌نێو ره‌وتى دانوستانه‌كاندا، شیعه‌كان ده‌باته‌وه به‌رده‌م ده‌رگاى عادل عه‌بدولمه‌هدی، رێكنه‌كه‌وتنیان سیناریۆى مانه‌وه‌ى سه‌رۆك وه‌زیرانى كاربه‌ڕێكه‌رى گه‌رمكردووه‌ته‌وه. له‌لایكى دیكه‌وه دانوستان له‌سه‌ر دۆزینه‌وه‌ى جێگره‌وه‌یه‌ك بۆ زورفى به‌رده‌وامه و زورفیش له هه‌وڵه‌كانى نه‌وه‌ستاوه.\nعه‌بدوڵا زه‌یدی سه‌ركرده له ره‌وتی حیكمه‌ی نیشتمانیی به په‌یسه‌ر پرێس-ی راگه‌یاند، :"ئه‌گه‌ر زورفى توانی كابینه‌ی حكومه‌ته‌كه‌ی پێكبهێنێت و پشتیوانی لایه‌نه شیعیه‌كان به‌ده‌ست بهێنێت، ئه‌وه باشه و ئه‌گه‌ریش نه‌یتوانی كۆده‌نگی شیعه‌كان به‌ده‌ست بهێنێت ئه‌وه له‌دوای 30 رۆژه‌كه كه‌سێكی تر راده‌سپێردرێت".\nتا ئێستا هیچ رێككه‌وتنێك له‌نێوان لایه‌نه شیعییه‌كان نییه له‌سه‌ر كاندیدی سه‌رۆك وه‌زیران، به‌ڵام گفتوگۆكان به‌رده‌وامن، ناكۆكییه‌كان زورفى نه‌وه‌ستاندووه، به به‌رده‌وامی كار ده‌كات بۆ پێكهێنانی كابینه‌كه‌ی، به‌ڵام كاره‌كه‌ى قورسه و تا ئێستاش به‌شێك له لایه‌نه شیعه‌كان ره‌تیده‌كه‌نه‌وه.\nسه‌ركرده‌كه‌ی ره‌وتی حیكمه ده‌ڵێت:"پرسی ده‌ستوه‌ردانی ده‌ره‌كی پێم وایه ناگاته ئاستی ئیراده‌ی نیشتمانیی و ئیراده‌ی ناوخۆ، بۆیه من گه‌ش بینم چونكه گفتوگۆكان رۆژانه به‌رده‌وامن، ره‌نگه بگاته ئه‌نجامی ئه‌رێنی".\nپێویست ناكات خه‌ڵك بترسن\nزه‌یدی پێى وانییه، عێراق ببێته گۆره‌پانی یه‌كلاییكردنه‌وه‌ی كێشه‌ی وڵاتان،"پێم وانیه پێكدادان و پێكهه‌ڵپژان رووبدات، من گفتوگۆی بونیادنه‌رانه‌ی پێگه‌یشتوانه ده‌بینم، ره‌نگه چاره‌سه‌ریان تێدا بێت بۆ قۆناغی داهاتوو به‌رده‌وام بوونی ئه‌و گفتوگۆیانه به‌ڵگه‌ی ئه‌وه‌یه كه دۆخی دیموكراتیه‌كه تائێستا به‌رده‌وامه، پێویست ناكات هاوڵاتیان بترسێندرێن به چیرۆكی ده‌ستوه‌ردانی ده‌ره‌كی، یان به‌وه‌ی ده‌گوترێت دۆخه‌كه ده‌گاته پێكدادان، پێم وایه هه‌رگیز ئه‌وه رونادات و گفتوگۆ سیاسیه‌كان تائێستا به‌رده‌وامن".\nهیچم نیه له‌سه‌ر په‌یوه‌ندیيه‌كانی هه‌رێم و به‌غداد\nعه‌بدوڵا زه‌یدی كه به‌رپرسی دۆسیه‌ی كورد بووه له‌هاوپه‌یمانی نیشتمانیی شیعه‌كان، له‌وه‌ڵامی ئه‌وه‌ی كه چی تازه هه‌یه له په‌یوه‌ندییه‌كانی هه‌رێم و به‌غداد و چاره‌سه‌ری كێشه‌كان، به په‌یسه‌ری گوت:"هیچم نییه، هیچ شتێكی تازه نییه كه بۆ راگه‌یاندنه‌كانی ئاشكرا بكه‌م، ئه‌وه‌ی هه‌یه كۆرۆنا و قه‌ده‌غه‌ی هاتوچۆیه و هه‌موو جوڵه‌یه‌ك وه‌ستاوه".\nشیعه‌كان بۆ دوو بژارده كۆده‌بنه‌وه\nلای خۆیه‌وه ئه‌سعه‌د مرشدی ئه‌ندامی ئه‌نجومه‌نی نوێنه‌رانی عێراق رایگه‌یاند، له‌چه‌ند كاتژمێری داهاتوودا لایه‌نه شیعییه‌كان كۆده‌بنه‌وه بۆ گفتوگۆكردن ده‌رباره‌ی دوو بژارده، بژارده‌ی یه‌كه‌م پێدانی 30 رۆژ به عه‌دنان زورفی، بژارده‌ی دووه‌میش دۆزینه‌وه‌ی جێگره‌وه‌یه‌كی تر بۆ پێكهێنانی حكومه‌ت.\nجێگره‌وه‌كان داوای لێبوردنیان كرد\nلیژنه حه‌وت كه‌سییه‌كه‌ی شیعه‌كان بۆ دیاریكردنی كاندیدی سه‌رۆك وه‌زیران، به‌نامه‌ی فه‌رمی داوایان له هه‌ریه‌ك له ئه‌حمه‌د غه‌بان سه‌رۆكی زانكۆی ته‌كنه‌لۆجی، منیر سه‌عدی سه‌رۆكی پێشووی زانكۆی "العین"ی كه‌ربه‌لا و محسن زاڵمی سه‌رۆكی پێشووی زانكۆی كوفه كرد، بۆ ئه‌وه‌ی هه‌ڵوێستی خۆیان له‌سه‌ر راسپاردنیان بۆ پێكهێنانی كابینه‌ی حكومه‌ت روون بكه‌نه‌وه، میدیاكانی عێراق بڵاویانكرده‌وه هه‌ر سێكیان، له‌سێ نامه‌ی جیاوازدا بۆ لیژنه حه‌وت كه‌سییه‌كه داوای لێبوردنیان كردووه.\nدوای گه‌رانه‌وه‌ی عه‌بدولمه‌هدی ده‌كرێت\nحه‌سه‌ن سالم سه‌ركرده له عه‌سائیبی ئه‌هلی هه‌ق و ئه‌ندامی ئه‌نجومه‌نی نوێنه‌رانی عێراق، له به‌یاننامه‌یه‌كدا داوایكرد، جارێكی تر متمانه به عادل عه‌بدولمه‌هدی سه‌رۆك وه‌زیرانی كاربه‌ڕێكه‌ر بدرێته‌وه، ده‌ڵێت:"ژیانی هاوڵاتیان به‌هۆی كۆرۆناوه له دۆخێكی مه‌ترسیداردایه، متمانه‌دانه‌وه به كابینه‌كه‌ی عه‌بدولمه‌هدی ئه‌ركێكی مرۆڤانه‌یه".\nعه‌دنان زورفی دوای ئه‌وه‌ی بۆی ده‌ركه‌وتووه كه كۆده‌نگی له‌سه‌ر دوورخستنه‌وه‌ی دروست نه‌بووه، له رۆژی دووشه‌ممه‌وه ده‌ستیكردووه به گفتوگۆكانی له‌گه‌ڵ لایه‌نه‌كان بۆ پێكهێنانی كابینه‌ی حكومه‌ت له‌ناو ئه‌و لایه‌نانه‌ی گفتوگۆیان له‌گه‌ڵ ده‌كات.\nرۆژی 17ی ئازار به‌رهه‌م ساڵح سه‌رۆك كۆماری عێراق عه‌دنان زورفی بۆ پێكهێنانی كابینه‌ی حكومه‌ت راسپارد، به‌پێی ماده‌ی 76ی ده‌ستوری عێراق ماوه‌ی 30 رۆژی له به‌رده‌مدایه بۆ پێكهێنانی كابینه‌كه‌ی.


سەرەتا»هه‌واڵ»ئایفۆنی داهاتوو بارگاوی كردنی له ڕێگه‌ی “wireless” ه‌وه ده‌بێت\nلەلایەن botan luqman لە 16/02/2017 0 Comments\nكۆمپانیای ئه‌پڵ به‌رده‌وامه له پێشبڕكێكردنی مۆبایل و له هه‌وڵی ئه‌وه‌دایه كه به شتی ناوازه و جیاواز جیا له‌وه‌ی كه به سیسته‌مه‌كه‌ی بۆ ماوه‌یه‌كی دوور و درێژه ڕیزبه‌ندی پێشه‌وه‌ی گرتووه ده‌یه‌وێت تایبه‌تمه‌ندی مۆبایله‌كانیشی له ئاست سیسته‌مه‌كه‌ی بێت.\nبه‌رده‌وام جیهان له ڕووی ته‌كنه‌لۆژیاوه له به‌ره‌و پێش چووندایه و جوڵه‌ی خێرا به خۆیه‌وه ده‌بینێت كۆمپانیای ئه‌پڵیش پشكی شێری به‌رده‌كه‌وێت له‌م جووڵه خێرایانه و به‌وه ناسراوه كه هه‌نگاوی مه‌ترسیدار داوێت و باوه‌ڕی زۆری به‌خۆی هه‌یه ، دوا به‌دوای ئه‌وه‌ی كه له كۆتاییه‌كانی ساڵی ڕابردوو له ئایفۆن ٧ دا هه‌ڵستا به لابردنی هێدفۆن و هێدفۆنی جاك كه به wireless كار ده‌كات شوێنی گرته‌وه.\nله ئێستاشدا باس له‌وه ده‌كرێت كه له كاتی ڕاگه‌یاندن و بڵاوكردنه‌وه‌ی ئایفۆنێكی نوێی كۆمپانیای ئه‌پڵ گۆڕینی بارگاوی كردنی ئایفۆن له ڕێگای كێبله‌وه ده‌گۆڕێت بۆ wireless و كۆمپانیای ئه‌پڵ له ئێستادا ئه‌م تایبه‌تمه‌ندیه تاقی ده‌كاته‌وه ، بێگوومان هاوشێوه‌ی كردنی هێدفۆن بۆ هێدفۆنی wireless ئه‌م تایبه‌تمه‌ندیه‌ش له ڕووی نرخه‌وه سوودێكی زۆری ده‌بێت بۆ كۆمپانیای ئه‌پڵ.\nئه‌م تایبه‌تمه‌ندیه نوێیه گه‌ر بخرێته بواری جێ به‌جێكردن و سه‌ربگرێت كۆمپانیای ئه‌پڵ ڕێژه‌یه‌كی زۆر به‌كارهێنه‌ر بۆ خۆی به‌ده‌ست ده‌هێنێت و ده‌توانێت به ڕێژه‌یه‌كی به‌رچاویش پێش كۆمپانیاكانی تری مۆبایل درووست كردن بكه‌وێت.\nبابەتەكانی پێشووترفرمانى INSERT له ئێس كیو ئێل سێرڤه‌ر\nبابەتی دواتر تیم كووك به‌ڕێوه‌به‌ره هاوڕه‌گه‌زبازه‌كه‌ی كۆمپانیای ئه‌پڵ


هەواڵ – پەڕە 40 – چاونیوز\nهاونیشتمانییەکی دەڤەری هەورامان بە تەقەی هێزە نیزامییەکانی ئێران کوژرا\n18ی تشرینی دووه‌می , 2020\tهەواڵ 0\nچاونیوز: هاونیشتمانییەکی هەورامان تەخت بێ هیچ هۆکارێک لەلایەن هێزە نیزامییەکان تەقەی لێکرا و گیانی لەدەست دا. بەپێی هەواڵی گەیشتوو بە چاونیوز، ئێوارەی ڕوژی سێ شەممە ٢٧ی خەزەڵوەری ١٣٩٩، هاونیشتمانییەکی خەڵکی هەورامان تەخت سەر بە شاری سەوڵاوا لە پارێزگای سنە بەناوی سەعدی ڕۆستەم نژاد بە فیشەکی ڕاستەوخۆی هێزە نیزامییەکانی حکومەتی ئێران …\nکچ و کورێکی لاو کۆتاییان بە ژیانی خۆیان هێنا\n17ی تشرینی دووه‌می , 2020\tهەواڵ 0\nچاونیوز: کچ و کوڕێکی تازە دەزگیران لە دەڤەری دێولان کۆتاییان بە ژیانی خۆیان هێنا. بەپێی هەواڵی چاونیوز، ندا حدودی و ڕامین ئەوسەتی دوو دەزگیرانی لاوی ئاوایی حاجیاوا سەر بە شاری دێولان، بەهۆکاری ناڕوون کۆتاییان بە ژیانی خۆیان هێنا. سەرچاوەیەک لەمبارەیەوە بە چاونیوزی ڕایگەیاند، ندا حدودی پەیام بۆ دەزگیرانەکەی دەنێریت و …\nچاونیوز: ٧ هاونیشتمانی لە شارەکانی پیرانشار و پاوە لەلایەن هێزە ئیتلاعاتییەکانەوە دەسبەسەر کران. بەپێی هەواڵی چاونیوز، شەوی یەک شەممە ٢٥ی خەزەڵوەری ١٣٩٩، شەش کەس بەناوەکانی نەجمەدین سوخەنوەر، شۆرش عەبدوڵڵانژاد، سەلاح ئاجی و ڕەحمان ئاجی خەڵکی ئاوایی گەرگولی سەرێ هەروەها دوو کەسی دیکەی خەڵکی شیناوێ سەر بە شاری پیرانشار بە ناوەکانی …\nچاونیوز: ئەحمەد مەمەندی کە لە ناوچە کوێستانییەکانی سەردەشت بەهۆی تەقینەوەی مین بریندار ببوو، دوای گواستنەوەی بۆ نەخۆشخانەیەکی ورمێ، لەبەر سەختی برینەکانی گیانی لەدەست دا. بەپێی هەواڵی چاونیوز، ئەحمەد مەمەندی دوێنێ ٢٦ی خەزەڵوەر لە کاتی لەوەڕاندنی مەڕ و ماڵات لە نزیک کۆنە پایگایەک لە گوندی “پارستان” سەر بە شاری سەردەشت، تووشی …\nخۆکوژی کچێکی قوتابی خەڵکی سەقز\nچاونیوز: کچێکی تەمەن ١٧ساڵانەی خەڵکی سەقز کۆتایی بە ژیانی خۆی هێنا. بەپێی هەواڵی چاونیوز، ڕۆژی پێنجشەممە ٢٢ی خەزەڵوەری ١٣٩٩، کچێکی تەمەن ١٧ ساڵە خەڵکی شاری سەقز بەناوی پەریا عابدی(مازوارە) کچی مستەفا کۆتایی بە ژیانی خۆی هێنا. بەپێی سەرچاوەکان لەشاری سەقز، ئەو کچە کێشەی بنەماڵەییان هەبووە و لە ڕێگاه خۆ هەڵاوەسینەوە …\nتەقینەوەی مین لە سەردەشت شوانێکی بەتوندی بریندار کرد\nبەپێی هەواڵی چاونیوز، ئێوارەی رۆژی دووشەممە ٢٦ی گەڵاڕێزانی ١٣٩٩، لە ئاکام تەقینەوەی مینێکی بەجێماوی سەردەمی شەڕی ئێران و عێراق لە ناوچەی پاراستان سەربە شاری سەردەشت کەسێک بەناوی ئەحمەد مەمەندی زۆر بە توندی بریندار بوو. سەرچاوەیەک لە ناوچەی سەردەشت بە چاونیوزی راگەیاندووە: ئەحمەد سەرقاڵی لەوەڕاندنی ڕانە مەڕەکەی بوو کە وەسەر …\nهێزە نیزامییەکان کۆڵبەرێکی خەڵکی بانەیان بریندار کرد\n16ی تشرینی دووه‌می , 2020\tهەواڵ 0\nچاونیوز: ڕۆژی یەکشەممە ٢٥ی خەزەڵوەری ١٣٩٩، کۆڵبەرێک بە ناوی “نەجمەدین مورادی” خەڵکی گوندی خوریاوای شاری بانە، بە تەقەی ڕاستەوخۆی هێزە نیزامییەکانی کۆماری ئیسلامی لە سنووری سەرتەزێن، بە سەختی بریندار کرا. ئەو کۆڵبەرە کوردە، بۆ چارەسەری پزیشکی ڕەوانەی نەخۆشخانەی شاری بانە کراوە و بارودۆخی دەروونی و جەستەیی ئەو کۆڵبەرە دژوار ڕاگەیەندراوە.\nبەپێی هەواڵی چاونیوز، ڕۆژی دووشەممە ٢٦ی خەزەڵوەری ١٣٩٩، ئاینا زارع تەمەن ١٧ ساڵە لەلایەن لقی یەکی دادگای ورمێ تایبەت بە مناڵان و مێرمناڵان بەتۆمەتی ئەندامەتی لە حیزبی ئازادی کوردستان، ٥ ساڵ زیندانی بەسەردا سەپا. ئاینا زارع وێڕای دایکی (شاناز (بێریوان)سادقی فەر) خەرمانای ساڵی ٩٨ــەوە لە سنووری سەیرانبەنی بانە بە “ئەماننامە”ی …\nچاونیوز: پێنج به‌ندكراوی سیاسیی كورد به ناوه‌كانی عه‌لی محه‌ممه‌دی موقه‌ده‌م، كه‌یوان ڕه‌شۆزاده، كامران قاسمی و ئومید سه‌عیدی له ژووره تاكه‌كه‌سییه‌كانی به‌ندیخانه‌ی ناوه‌ندیی ورمێ و سه‌كینه په‌روانه له به‌ندیخانه‌ی قۆچان، هێشتا مافی پێوه‌ندیگرتن له گه‌ڵ بنه‌ماڵه‌یان پێ نه‌دراوه و له بەردەوام لە مانگرتندان. بەپێی سەرچاوەکانی مافی مرۆڤی، سه‌كینه په‌روانه، به‌ندكراوی سیاسیی …\n15ی تشرینی دووه‌می , 2020\tهەواڵ 0\nچاونیوز: سێ هاونیشتمانی کوردی خەڵکی سونقوڕوکولیایی لەلایەن هێزە ئیتلاعاتییەکانەوە قۆڵبەست کران. بەپێی هەواڵی چاونیوز، ڕۆژی چوارشەممە ٢١ی خەزەڵوەر سێ هاونیشتمانی خەڵکی سونقوڕوکولیایی بەناوەکانی سەعید سەمیمی، کەسرا بەنی عامریان و سەعید ئەسغەری لەلایەن هێزە ئیتلاعاتییەکانەوە قۆڵبەست کران. ئەو هاونیشتمانیانە پێشتریش لە ساڵی ١٣٩٦ گیرابوون و لە لقی ٢٨ی دادگەی ئینقلابی تاران …\nلاپەڕەی 40 لە 173یەکەمین «...102030«3839404142\t»\t506070...» دواین


پەرلەمانتارێکی بەریتانی: پێویستە ئۆجالان و پەکەکە بە بنەما بگیرێت - Aryen News\nپەڕلەمانتارێکی بەریتانی لە نامەیکدا بۆ وەزارەتی دەرەوەی وڵاتەکەی، جەخت دەکاتەوە کە پێویستە ڕێبەر ئۆجالان و پەکەکە بگێردرێت. هاوکات داوایشی لە حکومەتی بەریتانیا کرد پەکەکە لە لیستی تیرۆر دەربخات.\nکریستینا بلۆوەر ئەندامی ئەنجوومەنی لۆردان و پەرلەمانتاری بەریتانی و ئەندامی هەمیشەیی کەمپەینی “ئاشتی بۆ کوردستان”، باسی ناوەڕۆکی نامەکەی دەکات کە بۆ وەزارەتی دەرەوەی بەریتانیای ناردووە، سەبارەت بە دەرخستنی پەکەکە لە لیستی ڕێکخراوە قەدەغەکراون.\nئەو پەرلەمانتارە دەڵێت:نامەکە کە لەسەر ناوی هەموو پارتەکان نێردراوە بۆ وەزارەتی دەرەوەی بەریتانیا، تێیدا داوا لە حکومەتی بەریتانیا کراوە کە بڕیاری دادگای بەلجیکا و دامەزراوەکانی کۆنسەی ئەوروپا بۆ بە تیرۆر ناساندنی پەکەکە نەناسێت.\nبلۆوەر لە بەردەوامی قسەکانیدا بانگەوازیی لە حکومەتی بەریتانیا دەکات، هەوڵدان بکرێت بۆ چارەسەرکردنی کێشەکانی کورد چاوپێکەوتنی ئاشتی جارێکی دیکە دەستپێبکاتەوە،ئێمە دەمانەوێت ئەو بەشدارییەی ئۆجالان و پەکەکە بۆ چاوپێکەوتنی ئاشتی کە لەساڵی ٢٠١٣-٢٠١٥ دەستیپێکردبوو، ئێستاش پێویستمان بە چاوپێکەوتنی ئاشتییە، لەبەرئەوەش دەبێت حکومەتی بەریتانیا وەڵامی ئەو نامەیە بداتەوەو رای خۆی سەبارەت بە پەکەکە دیاربکات.\nناوبراو بە بیریشی دێنێتەوە کە لە چارەسەری کێشەی کورد دا ڕۆڵی ڕێبەر ئۆجالان بنەمای سەرەکییە.\naryen tv تشرینی دووه‌م 9, 2021 تشرینی دووه‌م 9, 2021


سەرۆکی لەکارلادراوی کەتەلۆنیا داوا لە ئەوروپا دەکات گوێ لە خواستی خەڵکی هەرێمەکەی بگرێت\nلە پاش سەرکەوتنی پارتەکانی خوازیاری سەربەخۆیی لە کەتەلۆنیا، سەرۆکی لەکارلادراوی ئەم هەرێمەی ئیسپانیا داوای لە ئەوروپا کرد گوێ لە دەنگی هاوڵاتیانی هەرێمەکەی بگرن.\nکارلیس بیگدیمۆنت ئەمڕۆ هەینی لە برۆکسلی پایتەختی بەلجیکا بۆ میدیاکان لێدوانی دا و گوتی " تەنیا داوا لە کۆمسیاری ئەوروپا و دامودەزگاکانی ئەوروپا دەکەم گوێ لە خەڵکی کەتەلۆنیا بگرن، نەک تەنیا دەوڵەتی ئیسپانیا."\nپاشان پـێشنیاری کرد لەگەڵ ماریۆ ڕاخۆی سەرۆک وەزیری ئیسپانیا کۆبوونەوەیەک لە دەرەوەی ئیسپانیا سازبکەن لە بارەی پـرسی سەربەخۆیی هەرێمەکەیان.\nجێی ئاماژەیە لە پاش جیاکردنەوەی دەنگەکانی هەڵبژاردنەکەی دوێنێ پـێنجشەممە، ئەنجامە بەرایـیەکان ڕاگەیەندران. پارتەکانی لەگەڵ سەربەخۆیی بوون، لەوانە (پارتی لە پـێناو کەتەلۆنیا و پارتی چەپی کۆماری لە کەتەلۆنیا و پارتی یەکگرتووی نیشتمانی) لە کۆی 135 کورسیـیەکەی پەرلەمان توانیان 70 کورسی بەرنەوە.\nبەڵام پارتی هاوڵاتیان، ئەوەی لە دژی سەربەخۆیی‌یە 37 کورسی بەدەستهێنا.\nهەروەها پارتی گەلی سەرۆک وەزیری ئیسپانیا کە لە پەرلەمانی پـێشوو خاوەنی 11 کورسی بوو، دووچاری شکستێکی گەورە بووە و تەنیا توانی 3 کورسی بەدەسـتبهێنێت.\nئەوەی جێی سەرنجە ڕێژەی بەشداریکردن لە پـرۆسەی دەنگدانەکە گەیشتە نزیکەی 80% ، ئەمەش بۆ یەکەم جارە لە مێژووی هەڵبژاردنی پەرلەمانی لە کەتەلۆنیا خەڵکی بەو ئاستە بەشداری بکەن.\nجێی وەبیرهێنانەوەیە لە 1 ی مانگی دەی ئەمساڵ هەرێمی کەتەلۆنیا ڕیفراندۆمێکی بۆ سەربەخۆیی ئەنجام دا و ڕێژەی بەشداری تیایدا گەیشتە نزیکەی 42% و زیاتر لە 90%ی بەشداربووان دەنگیان دا بۆ سەربەخۆیی هەرێمەکەیان.\nهەرێمی کەتەلۆنیا خاوەنی ئابوریـیەکی بەهێزە لە ناو وڵاتی ئیسپانیا و دیموکراتیـیەتێکی ڕاستەقینە تیایدا پـیادەدەکرێت.


پرسی مانه‌وه‌ی سوپای ئه‌مه‌ریكا له په‌رله‌مانی عێراق تاوتوێ ده‌كرێت\n2019-08-12 [12:56 PM]\nئەندامێكی لیژنەی ئاسایش و بەرگری لە ئه‌نجوومه‌نی نوێنه‌رانی عێراق رایگەیاند، لە وەرزی سێیەمی یاساداناندا ئه‌نجوومه‌نی نوێنه‌ران تاووتوێی بوونی هێزەکانی ئەمه‌ریکا و دەستێوەردانەکانی باڵیۆزخانەی ئەو وڵاتە لە کاروباری عێراق دەکات.\nکەریم علێوی، ئاماژەی بەوەشدا، جگە لەو پرسە چەندین دۆسییەی دیکە لە وەرزی داهاتووی پەرلەمان یەکلایی دەکرێنەوە.\nبه گوێره‌ی زانیارییه میدیاییه‌كان هه‌زاران سه‌ربازی سوپای ئه‌مه‌ریكا له بنكه‌ی سه‌ربازی عه‌ین ئه‌سه‌دی نزیك به‌غدا جێگیر كراوون و ئه‌و سه‌ربازانه به هۆی سه‌رهه‌ڵدانی شه‌ڕی داعش و به‌ره‌نگاربوونه‌وه‌ی ئه‌و رێكخراوه گه‌ڕاونه‌ته‌وه عێراق.\nئەم هەواڵە 7519جار خوێندراوەتەوە


سەرەتا»دیزاین»وێب دیزاین»HTML»داڕشتنی پەڕەیەکی HTML چۆن دەست پێبکەم؟\nپەڕەیەکی HTML بە شێوەیەکی ئاسایی لە کۆمەڵێک یەکە / Elements پێکدێت، هەر Element ـێک لە خۆیدا لە تاگ Tag و تایبەتمەندی Attributes پێکهاتووە. بەردەوامبە لە خوێندنەوە بۆ ڕوونکردنەوەی زۆرتر…\nلە بەشی head دا تاگەکانی meta یان Meta Tags دادەنرێن. Meta Tags زانیاریی لە خۆ دەگرن سەبارەت بە پێکهاتەی پەڕە کە زۆرتر بۆ وێبگەڕ گرینگرە بۆ ئەوەی بە درووستی پەڕە پیشان بدات. لە Meta Tags دا زانیاریی وەک، نووسەری پەڕە/بابەت، ڕێکەوتی درووستکردن، وشە گرینگەکان/ کلیلەوشە، پێناسەیەکی پەڕە و چەندین جۆرە زانیاریی دیکە بنووسرێت. لیستەی تەواوی Meta Tags لە خوارەوەی ئەم پەڕەیە هەیە.\nبابەتەكانی پێشووترباسكردنى ماتریكس ئۆپه‌ڕه‌یشن له نیوڕاڵ نیتۆركینگ\nبابەتی دواتر پێکهاتە سەرەتاییەکانی پەڕەیەکی HTML\nئایە ڤێرژنی نوێی ئەندرۆید ” مارشماڵۆ Marshmallow ” بۆ ئامێرەکەم دەبێت ؟\nلەلایەن halkawt mahdi 05/02/2016\nئەمە پرسیارێکە زۆربەی بەکارهێەرانی سامسونج یان ئەو ئامێرانەی پشت بەستن بە ئەندرۆید لایان دروست دەبێت…\nوەشانی نوێی ” ۱۱.۳ ” تایبەتمەندی ( تەندروستی پاتری) بۆ بەکارهێنەران بەردەست دەکات\nلەلایەن Othman Ahmed 07/02/2018\nلەماوەی رابردوو کێشەيەکی گەورە رووبەرووی بەکارهێنەرانی ئایفۆن بوویەوە کە ئەويش وەشانی نوێی ئامێرەکەیان کاری دەکردە…


می 21, 2021 – رادیو ده‌نگی ئازادی و یه‌كسانی\nڕێكه‌وتنی ئیسرائیل و حه‌ماس له‌سه‌رئاگربه‌ست\nكابینه‌ی ئه‌منییه‌تی ئیسرائیل به سه‌رۆكایه‌تی “بنیامین نێتانیاهوو” ڕۆژی پێنج شه‌ممه ٣٠ی گوڵان، به دوای ١١ ڕۆژ شه‌ڕ، ئاگربه‌ستی یه‌ك لایه‌نه‌ی له‌گه‌ڵ حه‌ماس په‌سه‌ند كرد. هاوكات رێبه‌رانی حه‌ماس و جیهادی ئیسلامی پێكه‌وه ڕێكه‌وتن …\nڕۆژی پێنجشه‌ممه ٣٠ی مانگی گوڵان به‌هۆی ته‌قینه‌وه‌ی دوو بۆمب له ناوچه‌كانی باكوور و ناوه‌ندی ئه‌فغانستان لانیكه‌م ١٣ كه‌س گیانیان له‌ده‌ست دا. به پێی ڕاپۆرتی هه‌واڵنێریی ئاسۆشیتد پرێس، به‌هۆی ته‌قینه‌وه‌ی بۆمب …\nڕه‌وانه‌كرانی په‌روه‌نده‌ی دوو چالاكی كرێكاری، مه‌حموود ساڵحی و عوسمان ئیسماعیلی بۆ دادگای سه‌قز\nپه‌روه‌نده‌ی مه‌حموود ساڵحی و عوسمان ئیسماعیلی دوو چالاكی كرێكاریی ناسراو، له لقی سێی دادسه‌رای گشتیی ڕژیم له شاری سه‌قز به دادگای ڕژیم له‌م شارستانه ڕه‌وانه كرا. ڕۆژی یه‌كشه‌ممه ٢٦ی مانگی …\nڕاگوێزرانی دوو هاووڵاتی بۆ زیندانی مه‌هاباد\nڕۆژی سێشەممە ٢٨ی گوڵان، دوو هاووڵاتی بە ناوه‌كانی “سلێمان کەریم‌پوور” و “خالد محه‌ممه‌دزاده“، خەڵکی گوندی “خوڕخوڕە“ی سەر بە شاری مەهاباد، بۆ جێبەجێکردنی حوکمەکەیان ڕەوانەی زیندانی ئەو شارە کران. به پێی ڕاپۆرته‌كان، ئەو دوو هاووڵاتییە، …\nڕۆژی سێشه‌ممه ٢٨ی گوڵان، هاووڵاتییه‌كی خه‌ڵكی گوندی “زێوه“ی سه‌ر به پیرانشار به ناوی “ئیبراهیم ئۆفتاده” دوای بانگهیشت كردنی له لایه‌ن ئیداره‌ی ئیتلاعاتی ئه‌و شاره، ده‌ستبه‌سه‌ر كرا. به پێی ڕاپۆرته‌كان، ناوبراو به دوای ده‌ستبه‌سه‌ر …\nكۆبوونه‌وه‌ی ناڕه‌زایه‌تی خه‌ڵكی ئاوایی “نالووس”ی سه‌ر به شاری شنۆ\nڕۆژی پێنج شه‌ممه ٣٠ی گوڵان، كۆمه‌ڵێك له خه‌ڵكی ئاوایی “نالووس“ی سه‌ر به شاری شنۆ، له ناڕه‌زایه‌تی به گوازتنه‌وه‌ی زبڵ و خاشاك بۆ گونده‌كه‌یان، ده‌ستیان دایه كۆبوونه‌وه‌ی ناڕه‌زایه‌تی. به پێی ڕاپۆرته‌كان، شاره‌داری …\nئازادی به‌ندكراوێكی سیاسی خه‌ڵكی شارۆچكه‌ی شووت به شێوه‌ی كاتی\nڕۆژی پێنج شه‌ممه ٣٠ی گوڵان، به‌ندكراوی سیاسی خه‌ڵكی شارۆچكه‌ی “یوولاگه‌لدی“سه‌ر به شاری شووت به دانانی وه‌سیقه و به‌شێوه‌ی كاتی ئازاد كرا. به پێی ڕاپۆرته‌كان، ئه‌و هاووڵاتییه له ڕێكه‌وتی ٢٥ی خاكه‌ڵێوه‌ی ئه‌مساڵ …\nبه‌رده‌وامی مانگرتنی په‌ناخوازانی ڕۆژهه‌ڵاتی كوردستان له به‌رانبه‌ر كۆمیساریای په‌نابه‌ران له هه‌ولێر\nشه‌وی پێنج شه‌ممه ٣٠ی گوڵان، كۆمه‌ڵێك له په‌نابه‌ران و په‌ناخوازانی خه‌ڵكی ڕۆژهه‌ڵات و دانیشتووی باشووری كوردستان له به‌رانبه‌ر ده‌فته‌ری كۆمیساریای په‌نابه‌ران له هه‌ولێر ده‌ستیان دایه مانگرتن. به پێی ڕاپۆرته‌كان، ئه‌م …\nکۆبوونەوەی موعەلیمانی مەدرسە غەیرە دەوڵەتییەکانی رەفسەنجان\nرۆژی پێنجشەممە 30ی مانگی گوڵان، موعەلیمانی مەدرسە غەیرە دەوڵەتییەکانی رەفسەنجان لە بەرامبەر بینای فەرمانداری کۆبوونەوە و خوازیاری دامەزرانی بێ شەرت و مەرجی خۆیان لە ئاموزش و پەروەرش بوون. موعەلیمان لە گردبوونەوەکەیان …\nکۆبوونەوەی کەشاوەرزانی باغداری رۆبات کەریم\nرۆژی پێنجشەممە 30ی مانگی گوڵان کۆمەڵێک لە باغدارانی رۆبات کەریم لە بەرامبەر بینای فەرمانداری ئەو شارە کۆبوونەوە. کەشاوەرزانی ناڕازی، خۆیان بە خاوەنی ئەو باغانە دەزانن کە زەحەمتییان پێوەکێشاوە و دەڵێن بەڵگەی …


لە دوای 8 ساڵ، بە یەکجاری یاری Pool Live Tour وەستێندرا – کەی ئای تی ئێن\nهەواڵ 2, نیسان 2019\nلە کۆتاییەکانی ساڵی 2010 ـەدا یاری Pool Live Tour لە بەشی یارییەکانی نێو تۆڕی فەیسبووکدا بەردەستکرا. یارییەکە لە چەشنی وەرزشی بوو و تایبەت بوو بە یاری بلیارد. لە ماوەی بەردەست بوونیدا، توانی ڕۆژانە ملیۆنان یاریکەر لە خۆی کۆ بکاتەوە. بەڵام کۆمپانیای Geewa و بەرهەمهێنەری یاری بەناوبانگی Pool Live Tour لە دوای 8 ساڵ بەردەوامبوون، دوێنێ (1 ـی 4) یارییەکەی بە یەکجاری وەستاند.\nلە ماوەی بەردەست بوونی یارییەکەدا، توانی ڕۆژانە زیاتر لە 2 ملیۆن یاریکەری چالاک بگرێتە خۆی، هەروەها توانراوە لەو ماوەیەدا 100 ملیار تۆپ بخرێتە نێو سەبەتەی مێزەکانەوە، لەگەڵ ئەوەشدا لە ماوەی ئەو 8 ساڵەدا توانراوە 11 ملیار یاری لە لایەن یاریکەرانەوە ئەنجام بدرێت. لە ساڵی 2013 ـەدا یارییەکە بە شێوەی ئەپ بۆ هەردوو سیستەمی ئای ئۆ ئێس و ئەندرۆید بەردەستکرا. هۆکاری داخستنی یارییەکە، بۆ کەم بوونەوەی ژمارەی یاریکەرانی یارییەکە دێت، هۆکاری ئەم کەم بوونەوەیەی ژمارەی یاریکەرانەش بۆ سەرهەڵدانی یارییە جیاوازەکان و چوونە بە لێشاوی بەکارهێنەرانی کۆمپیوتەرەکان بۆ سەر مۆبایل بوو.\nکۆمپانیای بەرهەمهێنەری یارییەکە سوپاسی گشت ئەو یاریکەرانە دەکات کە ببوونە بەشێک لە یارییەکە لە ماوەی ئەو چەند ساڵەدا.\nبە خەمبارییەوە ئاگادارت دەکەینەوە کە Pool Live Tour داخرا و چیدیکە بەردەست نییە. هەموو چیرۆکێک کۆتاییەکی هەیە، دەمانەوێت سوپاست بکەین کە بوویتە بەشێک لە یارییەکە، وە سوپاس بۆ پشتگیری و گشت کاتەکانت و ئەو خۆشییانەی کە لە کاتی یاریکردندا بەدەستت هێناون. سوپاس بۆ تیگەیشتنت.\n– تیمی یاری Pool Live Tour\nهیچ یادگارییەکت هەیە لەگەڵ یارییەکەدا؟ لە لێدوان پێمان بڵێ.\nتاگەکان Pool Live Tour هەواڵ یاری


پارێزگه‌ها دهۆكێ : رێ ورسمه‌كێ رێزگرتنێ بۆ دو ده‌ڤه‌ردارێن خانه‌نشینبووین هاته سازكرن | Evro News\nسه‌ره‌كى ناڤخۆ پارێزگه‌ها دهۆكێ : رێ ورسمه‌كێ رێزگرتنێ بۆ دو ده‌ڤه‌ردارێن خانه‌نشینبووین هاته سازكرن\nئه‌ڤرۆ سپێدێ 25/1/2021 ل كوچكا پارێزگه‌هێ ب ئاماده‌بوونا د.على ته‌ته‌ر پارێزگارێ دهۆكێ وماجد سه‌ید صالح جێگرێ پارێزگارێ دهۆكێ ب وه‌كاله‌ت رێ ورسمه‌كێ رێزگرتنێ یێ تایبه‌ت بۆ هه‌ردو ده‌ڤه‌ردارێن خانه‌نشینبووین ( بوتان محسن )و(حسین خالد) هاته سازكرن.\nپارێزگارێ دهۆكێ دپه‌یڤه‌كێدا گوت: بناڤێ حكومه‌تا هه‌رێمێ وكارگێریا پارێزگه‌هێ ده‌ستخوشى و پیرۆزباهى ل هه‌ر هه‌ردو ده‌ڤه‌ردارێن خانه‌نشیبووین كر كو ل ساڵێن ده‌ربازبوى وسه‌ره‌رایى هه‌بوونا چه‌ندین قه‌یرانا كاره‌كێ سه‌ركه‌فتى و خزمه‌ته‌كا گرنگ پێشكێشكریه وگوت: كار وخزمه‌تا هه‌وه ئه‌نجامداى جهێ رێزگرتن وسوپاسیێ یه وداخازا ژییه‌كێ درێژ وته‌ندورستییه‌كا باش بۆ هه‌ردو یان خواست.\nپاش جودا جودا بوتان محسن وحسین خالد په‌یڤێن خو پێشكێشكرن وسوپاسیا حكومه‌تا هه‌رێمێ وپارێزگارێ دهۆكێ كر ل دور ئه‌و رێ ورسمێن رێزگرتنێ یێن بۆ وان هاتینه ئه‌نجامدان هه‌روه‌سا سوپاسیا وان هه‌موو لایه‌ن وستافێ كارى كر یێن كو ل سالێن خزمه‌تكرنێ هه‌ڤكارى دگه‌ل وان كرى و ته‌كه‌زكرن كو ئه‌و كار وخزمه‌تا وان ل سالێن ده‌ربازبوى ئه‌نجامداى ل دووڤ یاسا ورێنمایێن حكومه‌تا هه‌رێما كوردستانێ وپارێزگه‌ها دهۆكێ هاتینه پێشكێشكرن .\nهه‌روه‌سا ئه‌ركه‌كێ مروڤایه‌تى و نیشتمانى بوو وداخازا لێبورینێ ژهاولاتیان كر كو هه‌كه نه‌شیابن هه‌موو داخازیێن وان یێن ره‌وا بجه بینن.\nپاش خه‌لاتێن رێزلێنانێ ل سه‌ر هه‌ردوو ده‌ڤه‌ردارا هاتنه به‌ڵاڤكرن.


ماڵێکی کلتووری لەشارۆچکەی خورماتوو کرایەوە. - Hataw ماڵێکی کلتووری لەشارۆچکەی خورماتوو کرایەوە. - Hataw\nسەرەتا > هه وال > ماڵێکی کلتووری لەشارۆچکەی خورماتوو کرایەوە.\nماڵێکی کلتووری لەشارۆچکەی خورماتوو کرایەوە.\nبۆزیاتر خزمەت کردن بەچین و توێژ و پێکهاتەجیاجیاکانی شارۆچکەی دووزخورماتوو، لەلایەن ڕێکخراوێکەوە قاوەخانەیەکی کلتوری کرایەوە کەئامانج لێی پاراستنی کلتووری نەتەوەکانی شارەکە و ئاستی ڕۆشنبیری شارۆچکەکەیە.\nوێنەی لۆگۆی قاوەخانەکە\nبورهان عادل ڕه‌شید لێپرسراوی ڕاگه‌یاندنی ڕێكخراوی جه‌ماوه‌ری و یه‌كێك له دامه‌زرێنه‌رانی قاوه‌خانه‌ی ماڵی كه‌لتووری له خورماتوو بۆهەتاو دواو باسی لەگرنگی ڕۆڵ و پێگەی قاوەخانەکەکرد و ئاماژەی بەوەدا، ماڵی كلتوری و ڕۆشنیری له خورماتوو هه‌نگاوێكی نوێ و خزمه‌تێكی نوێ بوو، كه ڕێكخراوه‌كه‌مان ( ڕێكخراوی جه‌ماوه‌ری ) بۆ خه‌ڵكی خورماتوو كردوویه‌تی، ئه‌م جۆره ماڵانه له زۆربه‌ی شاره‌كان هه‌یه به‌ناوی جیا به‌ڵام به‌ناوڕۆك له‌یه‌كچوو، خورماتووش وه‌ك سه‌رجه‌م شاره‌كانی ده‌روبه‌ری پێویست بوو ئه‌م جۆره شوێنانه‌ی تێدا بێت.\nوتیشی، ئێمه دوای خوێندنه‌وه‌یه‌كی زۆر بۆ بارودۆخی خورماتوو و هه‌لومه‌رجی سیاسی ناوچه‌كه و هه‌روه‌ها بۆ دوا ڕۆژی تاك به‌تاكی ئه‌و شاره ئه‌م هه‌نگاوه‌مان به پێویست زانی و كارمان له‌سه‌ری كرد.\nئاشکراشی کرد ئامانجیان له كردنه‌وه‌ی ماڵی كلتوری و ڕۆشنبیری خورماتوو خزمه‌ت كردن بوو به‌سه‌رجه‌م چین و توێژه‌كانی شاره‌كه و له‌و سونگه‌شه‌وه به‌باشیان زانیوه ئه‌م شوێنه بكه‌نه‌وه بۆ كۆكردنه‌وه‌ی توێژه جیاجیاكانی شاری خورماتوو له‌ده‌وری یه‌كتری و په‌یمانی ئاشتی و خۆشه‌ویستی بڵاو بكه‌نه‌وه و ڕێز و جوانی بگه‌ڕێننەوه بۆ شاره‌كه و دانیشتوانه‌كه و شته كه‌له‌پوری و كلتورییەكانی ئه‌و شاره‌ش له‌ناوچوون و فه‌وتان ڕزگار بكه‌ین.\nبورهان ئەوەشی درکاند، یه‌كێكی تر له ئامانجه‌كانیان ئەوە بووە له ناو ئه‌و ماڵه‌دا كردنه‌وه‌ی كتێبخانه‌یه‌ك دابمەزێنن بۆ خوێنه‌ران و خوێندكاران و قوتابیان تاكو بتوانن سوودی لێ ببینین بۆ هۆشیاری و توێژینه‌وه‌كانیان.\nبەوتەی لێپرسراوەکەی ڕێکخراوی جەماوەرانی خورماتوو، کەخاوەندارییەتی قاوەخانەکە دەکەن، ئه‌م ماڵه دەبێتە شوێنی كۆڕ و سیمینار و كۆبوونه‌وه‌ی جه‌ماوه‌ریی خورماتووییه‌كان بۆ تاوتوێ كردنی پرسه گرنگه‌كانی ڕۆژ و پێشنیاركردنی ڕاوبۆچوون بۆ جوانتر كردنی و به‌ره‌و پێشبردنی شاری خورماتوو.\nلەدرێژەی لێدوانەکەی دا بۆهەتاو بورهان گوتی، ئه‌وه‌ی له‌ماوه‌ی ڕابردوودا وه‌كو كێشه له‌به‌رده‌م ئێمه و زۆرێك له‌لایه‌نه‌كان و ته‌نانه‌ت ڕێكخراو و ئیداره‌ی شار و تاكه‌كانیشدا به‌دی كراوه نه‌بوونی شوێنێكی گوونجاوه بۆ دانیشتن و كۆكردنه‌وه‌ی كۆمه‌ڵه كه‌سێك به‌ده‌وه‌ری یه‌كدیدا، وه قاوه‌خانه‌ی ماڵی كه‌لتووری شوێنێكه بۆ ئارامی و خۆشبه‌ختی تاكه‌كانی كۆمه‌ڵگاكه‌مان.\nلەکۆتایی لێدوانەکەی دا بورهان ئەوەشی باس کرد، کەکردنەوەی شوێنێكی لەوجۆرە و له‌شارێكی وه‌كو خورماتوو و بێ پشتگیری كردنی لایه‌ن و ڕێكخراوی دیكه كارێكی هه‌روا ئاسان و سانا نییه، وتیشی، بۆئه‌وه‌ی خۆیان و خه‌ڵكی خورماتووش قه‌رزداری هیچ لایه‌نێك نه‌كه‌ن هه‌ستان به‌كۆكردنه‌وه‌ی كۆمه‌ك بۆ ئه‌و پڕۆژه‌یه.\nItem Reviewed: ماڵێکی کلتووری لەشارۆچکەی خورماتوو کرایەوە. Rating: 5 Reviewed By: ئاکام وەزیری


نووچە نێت | ڕاستگۆیی بێ لایەنی| گۆڕینی سستمی پەروردە، داخستنی پەیمانگاکانی مامۆستایان و کردنیان بە کۆلێژ، ئەو دەستکەوتانەن کە من شانازیان پێوە دەکەم\nگۆڕینی سستمی پەروردە، داخستنی پەیمانگاکانی مامۆستایان و کردنیان بە کۆلێژ، ئەو دەستکەوتانەن کە من شانازیان پێوە دەکەم\nمامۆستا بورهان محەمەد فەرەج :\nمامۆستا بورهان محەمەد فەرەج، ئەندامی خولی دووەمی پەڕلەمانی عێراق، پێشتر بەڕێوەبەری گشتی بووە لە وەزارەتی پەروەردەی سلێمانی، دواتریش لەیەکگرتتنەوەی هەردوو ئیدارەکەی کوردستان و دامەزراندی کابینەی پێنجەمی حکومەتی هەرێم، پۆستی بەڕێوەبەری گشتی لەوەزارەتی پەروەردە پێ دەسپێردرێت، یەکێک بووە لەو بەرپرسانەی وەزارەتی پەروەردە، کە بەشداربووە لە هێنانە ئارای گۆڕانییەکارییەکانی بواری پەوەردە و فێرکردن، بۆخۆی دەڵێت: لەوکاتەی کە لەوەزارەتی پەوەردەکاری کردووە، وەزارەتەکەی چەند دەستکەوتێکی زۆر گرنگی بەدەستهێناوە شانازیان پێوەدەکات.\nپڕنەکردنەوەی پۆستەکانی حکومەت، لەسەر بنەمای شیاوێتی و پسپۆڕی، تا ئەمرۆش کێشەی هەرە گەورەی بەردەم بەرەوپێشچوونی عێراق و کوردستانە، لەو بارەیەوە لەسەر بنەمای کەسی شیاو بۆ جێی شیاو کار نەکراوە، بەڵام لەکابینەی پێنجەمی حکومەتی کوردستاندا، هەوڵ درا ئەزمونێکی نوێ تاقیبکرێتەوە، تا ئاستێک هەوڵەکەش سەرکەوت و ئەنجامی باشی بەدەستەوەدا، ئەو هەوڵە لە پڕکردنەوەی پۆستی بەڕێوەبەرێتی سێ کۆلیژی وەزارەتی پەروەردە پەیڕەوکرا، کە بەگوتەی مامۆستا بورهان محەمەد فەرج کە ئەوکات بەڕێوەبەری گشتی پەروەردەبووە، ئەوەی کرا هەوڵێکی سەرکەوتووبووە، بۆ سەرکەوتنیشی پشتیوانی سەرۆکی حکومەتی کوردستان و جێگرەکەی هاوکاربووە.\nکابینەی پێنجەم کاتێک دەستبەکاربوو، بواری پەروەردەش وەک هەموو بوارەکانی دیکەی ژیان، زەربەی شەڕ، گەمارۆی ئابوری، ململانێی حزبی و بەحزبی بوونی ژیانی خەڵکی بەر کەوتبوو، بۆیە وێڕای ماندبوون و هەوڵ و کۆششەکانی پەروەردەکاران و مامۆستایان، لە ئاسۆکانی پەروەردەوە هیوایەک بۆ گۆڕانکاری و داهاتوویەکی گەشتر بەدی نەدەکرا، بەڵام لەگەڵ دەستبەکاربونیدا کابینەی پێنجەم، رێژەی کەمی دەرچوونی قوتابیانی کردە دەرفەتی بەخۆدا چوونەوە، وەک وەزیری پەروەردەی ئەوکات د. دڵشاد عەبدولرەحمان لە لێدوانێکی پێشتری بۆ نوچەنێت دەڵێت، بەپشتیوانی سەرۆکی کابینەی پێنجەمی حکومەت و جێگرەکەی سیستەمی پەروەردەی گۆڕدرا، و بنەماکانی پێشخستنی پەروەردە دانران. بەڵام وەزارەتی پەروەردە لەگەڵ گۆڕینی سیستەمی پەروەردەدا لەوەش تێگەیشت کە بەبێ بەرزکردنەوەی ئاستی مامۆستایان، ناتوانێت خەونەکانی لەپێشخستنی بوارەکەدا بەدیبهێنێت، بۆیە بڕیاری داخستنی پەیمانگاکانی مامۆستایانی دا، لەجێی ئەوان کۆلیژی پەروەردەیی دامەزراند.\nلە دامەزراندنی ئەو کۆلیژانەشدا، کە بریتی بوون لە کۆلیژی (كۆلێژى قه‌ڵاى نموونه‌یی له هه‌ولێر)و (ئه‌زمه‌ڕى نموونه‌یی له سلێمانى) و (دهۆكی نموونه‌یی له دهۆك) وەزارەتی پەروەردە لەکابینەی پێنجەم، شێوازێکی نوێ و پیادە نەکراوی لە عێراق و کوردستان پەیڕەوکرد، کە بریتی بوو لە پڕکردنەوەی بەڕێوەبەرایەتییەکانیان بە خەڵکی پسپۆڕو لەسەر بنەمای لێهاتوویی نەک لەسەر بنەمای پشتیوانی و پێگەی حزبی.\nلە بارەی چۆنیەتی پەیڕەوکردنی ئەو شێوازە دروستەش لە پڕکردنەوەی پۆستەکاندا، مامۆستا بورهان محەمەد فەرەج، بەڕێوەبەری گشتی لەوەزارەتی پەروەردە لە کابینەی پێنجەمی حکومەتی هەرێمی کوردستان، دەڵێت” سەرەتا لە وەزارەتی پەروەردە یاسایەکمان داڕشت، ئەو یاسایەمان نارد بۆ پەرلەمان لەوێ تەسدیق کرا، لەم پڕۆژە یاسایەدا پێوەرمان بۆ وەرگرتنی کەس لە هەموو پۆستەکان دانا، وەکو: ئەوکەسەی دەبێتە بەڕێوەبەری گشتی، دەبێت خزمەتی لە ١٥ساڵ کەمتر نەبێت، بڕوانامەی بەکالۆریۆسی هەبێت و پسپۆڕبێ لە کارەکەیدا، دەبێت بەڕێوەبەری گشتی پارێزگاکان ١٧ ساڵ خزمەتی هەبێت، ناوناوبانگی لە بواری پرۆسەی پەروەردە باش بێت، تواناو لێهاتووی باش بێت، ئەمانەمان کردە سەرەتا وەکو یاسا، پاشان رێنماییمان بۆ بەشەکان دەرکرد کە دەبێ سەرۆکی بەش دەرچووی کۆلێژبن و خزمەتیان لە دەساڵ کەمتر نەبێت، دواتر ستانداردمان بۆ بەڕێوەبەری قوتابخانەکان، راوێژکار، پەروەردەی قەزاکان و قوتابخانە نمونەییەکانیش دانا، بۆئەوەی ببێتە پێشبڕکێیەکی ئەکادیمی مەعریفی پەروەردەیی لەم بوارە. هەروەها ببێتە بنەمایەک بۆ ئایندە کە بۆ دابەشکردنی پۆستەکان دەسەڵاتی حزبی تێپەڕێنرێت، کاتێک بۆ پۆستێک کۆمەڵێک سیڤی پێشکەش دەکرا، بۆ نمونە سێ کەسمان هەڵدەبژارد، مقابەلەو تاقیکردنەوەو هەڵسەنگاندمان بۆ دەکردن تابتوانین کەسی شیاو هەڵبژێرین “.\nکابینەی پێجەمی حکومەتی هەرێمی کوردستان، یەکەم کابینەی یەکگرتووی دوای هەڵایسانەوەی شەڕی ناوخۆبوو، ئەو شەڕەی دەسەڵاتی حزبی بەسەر هەموو کایەکانی ژیاندا زاڵکردبوو، هەموو بوارێکی بەحزبی کردبوو، بۆیە لە بەردەم ئەو هەوڵەی وەزارەتی پەروەردەی کابینەی پێنجەمیشدا، وەک مامۆستا بورهان دەڵێت، هێشتاش حزب گرفت بوو، چونکە ” تاراددەیەک حزب دەسەڵاتی باڵادەست بوو، بەڵام ئێمە هەوڵمان دەدا کە حزبەکان تێبگەیەنین، کە ئەمە لە بەرژەوەندی کۆمەڵگە و حزبەکانیشدایە، لە بەرژەوەندی پرۆسەی پەروەردەدایە، چونکە لە هەموو دنیا پرۆسەی پەروەردە پرۆسەیەکی گرنگە و کۆمەڵگەی لەسەر دادەمەزرێ، بۆ نمونە من وەکو سەرۆکی وەفدی وەزارەتی پەروەردە، چوومە کۆریای باشور، لەوێ وەزارەتی پەروەردە هەموو دروشمەکانیان ئەوەبوو، کە سێجار دەیانگوت، پەروەردە. پەروەردە. پەروەردە، دروشمەکەی ئەوان لەجێی خۆیدا بوو، چونکە پەروەردە دەکرێتە بنەما بۆ پێشکەوتنی کۆمەڵگە لە هەموو بوارەکان دا، پەروەردەیە وادەکات کە بتوانی مرۆڤی بەتوانا بەرهەم بێنیت، لەسەر بنەمای ئەم تێگەیشتنەش ئێمە هەوڵمان دەدا تێگەیشتنێک بۆ هەوڵەکان دروستبکەین، خوێندکارو پرۆسەی پەروەردە پێشبخەین، هەمیشە گفتوگۆمان دەکرد کە بۆ رۆژگاری ئەمڕۆ چی ئەشێت ؟ فەلسەفەی حوکمڕانی لە کوردستان چۆنە عەلمانی یان دیموکراسییە؟ بۆئەوەی سیاسەتی پەروەردە لەسەر ئەم بنەمایە دابڕێژین، هەرچۆن بێت توانیمان تەجاوزی هەندێ قۆناغی پێشوو بکەین و تاراددەیەک باشبوو”.\nبورهان محەمەد فەرەج ئەوەش بەبیردێنێتەوە کە “ ئەوکاتەی حکومەتمان رێکخستەوە و کابینەی پێنجەم دامەزرا، من بەڕێوەبەری گشتی بووم لە وەزارەتی پەروەردە، یاسایەکمان نوسییەوە یاسای پەروەردەی هەولێرو سلێمانیمان لەیەکدا، رێککەوتین لەسەر ئەوەی کە ئەمە پەروەردەیە پێویستی بەوەهەیە کە لە هەندێ بابەتدا قۆناغی حزبی تێپەڕێنین، ناکرێ بە هەندێ ململانێ و کێشەی حزبییەوە، بێینە ناو حکومەت و دەبێت وەکو دامودەزگای حکومەت کاربکەین، ئەوکاتە سەرۆکایەتی حکومەت پشتیوانمان بوون چونکە قۆناغەکە وای دەویست، دەبێ بزانین کە بەیاسا دەتوانین دەسەڵاتی حزبی تێپەڕێنین، بەڵام وەنەبێ بێ کێشە بووبێتین، ئەوکاتیش تەدەخولی حزبی زۆربوو، لە هەندێ شوێن ئیشمان باش دەڕۆیشت و لە هەندێ شوێن تەدەخول زیاتربوو”.\nبەڵام وەک ئەو بەڕێوەبەرە گشتییە لە وەزارەتی پەروەردە، باسیدەکات، جگە لەوەی ” قۆناغێکی نوێ لە عێراق هاتبووە ئارا، سەدام روخا، دەوڵەتێکی نوێ لە عیراق دامەزرا، رۆڵی رەوانشاد جەنابی مام جەلال و کاک مەسعود زۆر گرنگ بوو. توانییان هەندێ قۆناغ تێبپەڕێنن بەیەک دەنگ بڕۆنە بەغدا، و پێویستی دەکرد کورد یەک دەنگ و یەک هەڵوێست بێ، و بودجەیەکی زۆر لە بەغداوە دەهات. پێویستمان پێی بوو لەکوردستانیش یەکهەڵوێستی پێویست بوو، ئەوانە هۆکاری یارمەتیدەربوون بۆ تا ئاستێک زاڵ بوون بەسەر گرفتەکاندا، رۆڵی بەڕێزان نێچیرڤان بارزانی و عومەر فەتاحیش لەسەرۆکایەتی حکومەتی هەرێم گرنگ بوو و هاوڕای یەکبوون، ئەوانە هەموو هۆکاری یارمەتدەربوون و پشتیوانی وەزارەتی پەروەردە بوون و لەگەڵمان بوون، تەنانەت سستمی پەروەردەشمان گۆڕی، پشتیوانیان کردین و دەست خۆشییان لێکردین، لەیەکترگەیشتنێکی باش و زەمینەیەکی باش هەبوو، هەلومەرجەکەش باشبوو لە چاوپێشتر، بۆیە هەنگاوەکانی ئێمەش باش دەچوونە پێش “. هەر بەو هۆیانەوە بوو، کە وەزارەتی پەروەردە توانی زۆر دەستکەوتی باشی هەبێت لەوانە ” پەیمانگای مامۆستایانمان داخست، کۆلێژی بنەڕەتیمان کردەوە، لەدوای ئەوکاتەوە دەبوایە مامۆستا کۆلێژ تەواوبکات، سیستەممان گۆڕی و سستمی بنەڕەتیمان هێنایە کایەوە، هەرچەندە ئاسان نەبوو، بەڕاستی گۆڕینی سستمی پەروردەو داخستنی پەیمانگای مامۆستایان زۆر زۆر گرنگ بوو، هەروەها گرنگیدان بە سێ کۆلێژ واتە سێ کۆلێژمان کردەوە لە سلێمانی و هەولێرو دهۆک، کە بەزمانی ئینگلیزی بخوێنن بۆ بلیمەتەکانی کوردستان بە تاقیکردنەوەیەکی تایبەت، ئەمانە چەند دەستکەوتێکی زۆر گرنگن کە من شانازی پێوەدەکەم”.\nمامۆستا بورهان محەمەد فەرەج لە قسەکانیدا، دیسان دەگەڕێتەوە بۆ خستنەڕووی ویستی سەرکەوتن بەسەر ئاسەوارەکانی شەڕی ناوخۆدا لەسەردەمی کابینەی پێنجەم و دەڵێت “ئەگەر مێژووی ئەوروپا بخوێنیتەوە، دەبینی کە میللەتانی دنیا بەم قۆناغەدا تێپەڕیون کە قۆناغی شەڕی ناوخۆیی بووە، بێگومان شەڕی ناوخۆ کارەسات و هەڵەی گەورەی لێدەکەو‌ێتەوە، کە ئەمانە هەمووی کاریگەرییان هەیە لەسەر سایکۆلۆژیەتی کۆمەڵگە، بەڵام میللەتی زیندوو ئەوەیە بەرنامە دانێت و ئەم قۆناغانە تێپەڕێنێ، ئەم پێشکەوتنەی لە ئەوروپا هەیە هەمووی دوای شەڕی ناوخۆبووە، ئێمەش میللەتێکین کە دەبێ ئەو قۆناغەی کە شایستە نییە بۆ میللەتەکەمان تێیپەڕێنین، لەوکاتەدا هەر یەک لە ئێمەش ئەرکێکی گرتۆتە ئەستۆی خۆی، خۆمان بە نوخبە دەزانی بەتایبەت لە بواری پەروەردە هەروەها حکومەتەکەش هەڵبژێردراوی خەڵک بوو، ویستمان ئەو قۆناغەی کە کاریگەری لەسەر سایکۆلۆژیەتی کۆمەڵگە هەبوو تێیپەڕێنین، هەوڵەکان هەنگاوێکی باش و دڵخۆشکار بوو، سەرەتا یەکخستنەوەکە و کارکردن زۆر ناخۆش بوو، بەڵام ئیرادە هەبوو کە ئیرادەش هەبوو دەتوانرێت سەختترین قۆناغ تێدەپەڕێنرێت، بۆیە گرنگەو ئێستاش دەتوانن بەبەرنامەو ئیرادەیەکی تۆکمە سەختییەکان تێیپەڕێنین”.\nلەبارەی رۆڵی نێچیرڤان بارزانی سەرۆکی کابینەی پێجەمی حکومەتی هەرێمی کوردستان، لە تێپەڕاندنی قۆناغی شەڕی ناوخۆ و پشتیوانی لەهەوڵەکانی وەزارەتی پەروەردە، مامۆستا بورهان محەمەد فەرەج، بەڕێوەبەری گشتی لە کابینەی پێنجەمی حکومەت، دەڵێت “سەرۆکی حکومەت مەسئولە لە قیادە کردن، ئەو دەینزانی کە دەبێ ئەم قۆناغە تێپەڕێنن، لەوە تێدەگەیشت کە تێپەڕاندنی حەساسیەتی حزبی واقیعێکە دەبێ مامەڵەی لەگەڵ بکرێت، و دەبێت وڵاتی خۆمان بینا بکەینەوە، بۆیە رۆڵی باشی هەبوو و هەنگاوی باشی نا، حەتمەن سەرۆکی حکومەت و جێگرەکەی و وەزیرەکان هەمووی رۆڵیان دەبینی، سەرەنجام سەرۆکی حکومەت دەسەڵات و شەخسەیەت و سیاسەتی هەیە، عەقڵ و ئیمکانیەتی و توانای لەو کابینەیەدا دەردەکەوێ، ئەگەر کابینەو حکومەتەکە سەرکەوتووبێ، کەواتە سەرۆکی حکومەت سەرکەوتووبووە، واقیعەکە وایە، هەموو سەرۆکی حکومەتەکان شانازی ئەوەیان بەردەکەوێ کە بارودۆخی کوردستان بەرەوپێشچووە، کابینەی پێنجەمیش توانی لە ئەرکەکانیدا هەنگاوی باش بچێتە پێشەوە”.


وەزیری دەرەوەی ئەمەریکا چاوی بە هاوتا بەڕیتانیەکەی دەکەوێت\nوەزیری دەرەوەی ئەمەریکا ئەنتۆنی بلینکن لەچوارچێوەی یەکەمین کۆبوونەوەی وەزیرانی دەرەوەی وڵاتانی کۆمەڵەی حەوتدا چاوی بە وەزیری دەرەوەی بەڕیتانیا دۆمێنیک ڕاب دەکەوێت، ئەمەش یەکەمین کۆبوونەوەی ڕاستەوخۆی کۆمەڵەکە دەبێت لە دوای بڵاوبوونەوەی ڤایرۆسی کۆرۆناوە.\nمانگی شەش بەڕیتانیا میوانداری کۆبوونەوەی ساڵانەی کۆمەڵەی حەوت دەکات لە کۆرنۆڵی باشووری ڕۆژئاوای وڵاتەکە، ئەمە لەکاتێکدا هەوڵی ئەوە دەدات جەخت لە پێگەی خۆی بکاتەوە لە گۆڕەپانی نێودەوڵەتیدا دوای هاتنە دەرەوەی لە یەکێتی ئەوروپادا.\nهەروەها ئەمە یەکەمین سەردانی سەرۆکی ئەمەریکا جۆو بایدن دەبێت بۆ ئەوروپا، ئەوەش دوای ئەوەی کۆبوونەوەکەی ساڵی 2020 کە ئەمەریکا میوانداری دەکرد هەڵوەشێندرایەوە.\nوەزیری دەرەوەی بەڕیتانیا دۆمێنیک ڕاب لە بەیاننامەیەکدا وتی " کۆبوونەوەی کۆمەڵەی حەوت لەم هەفتەیەدا دەریدەخات بەڕیتانیای جیهانی گەورەترین وڵاتانی دیموکراتخوازی کۆکردۆتەوە بۆ بەرپەرچدانەوەی کێشە هاوبەشەکان، کار دەکەین لەسەر ئەوەی بەشێوەیەکی یەکسان ڤاکسینەکان بە جیهاندا بڵاوببنەوە، هەروەها ئامانجی جیهانی دادەنرێت لەسەر ئاستی فێرکردنی کچان و دیاریکردنی هەنگاوەکان لەسەر ئاستی گۆڕانی کەش و هەوا و پەرەپێدانی ڕێوشوێنە نوێیەکان بۆ بەرەنگاربوونەوەی برسێتی."\nوەزارەتی دەرەوەی بەڕیتانیا ئەوەشی خستەڕوو بلینکن و ڕاب لەمیانەی کۆبوونەوەکەیاندا تاوتوێی بابەتەکانی بازرگانی و چین و ئەفغانستان و ئێران دەکەن.


Diplomatic Magazine | داستانی خولەپیزەو هاوڕێكانی لە زاری شەریف برای خولە پیزەوە\nشەریف پیزە: دایكم لە دادگا 3 دانی عومەر عەلی شكاند\nزۆربەمان چیرۆكی (خولەپیزە)مان بیستووە، ئەو بەیتە فۆلكلۆرییانەی بەسەر داستانەكانی ئەواندا هەڵدراوە ئێستاش زیندوون، كێبێت لەبیری نەمابێت كە دەیانوت: (شاخەكەی كەتوو پلەپلەیە، تەقەی بڕنەوی تالەو خولەیە) یان: (بڵێن بە دایكم خۆی نەكات ئاڵۆز، گوللەی كاك مەحمود دەیكات تەپەتۆز)، هەروەها (بڵێن بە میریی وا من بەتەمام، چاوەڕوانیانم لە ئاشی بارام، یاخوا بەخێربێن پۆلیسی سواریی، تفەنگ و فیشەك دێنن بە دیاریی) و زۆر بەیت و كاسێتی تۆماركراوی گۆرانیی تر بەسەر ئەو ڕووداوانەدا لە ناوچەكانی كوردستان دەستاو دەستیان دەكرد، بەڵام ئەوەی جێگە نیگەرانییە ڕۆژنامە بەڕێزەكەی (ژین)ی زۆر بێویژدانانە و دوور لە هەموو ئیتیكێكی ڕۆژنامەوانی مامەڵەی لەگەڵ كارەساتی بنەماڵەی خولەپیزەدا كردووە. كاتێك هەواڵی ئەو ڕووداوانەو كوشتنی خولەپیزە لە رۆژنامەیەدا دەخوێنیتەوە، وا هەست دەكەیت عومەر عەلی پارێزگاری ئەوكاتی سلێمانی هەواڵنووسی ئەو ڕۆژنامەیە بووە. ئەمەش لەكەیەكە بە ناوچاوانی ئەو ڕۆژنامەیەوە.\nئێوارەیەكی درەنگوەخت بەجادە پێچاوپێچەكانی شارباژێڕ، ئەو ناوچەیەی حەوت ساڵ خولەپیزەو دەستەكەی شاخەو شاخیان تێداكردو شەڕە بڕنەویان لەگەڵ هێزەكانی عومەر عەلییدا كرد، لەو دەڤەرە ئێستاش ناوی پیرۆز و خولەپیزە و كوڕەكانی و دەستەكەی هەر زیندووەو یادەوەرییەكانی هەر دەژیین.\nلەوێ ڕوومان كردە گوندی (شەمساوا) و لە ماڵی كاك تەهای كوڕی تالیب پیزە ئەم گفتوگۆیەمان لەگەڵ مام ( شەریف پیزە) كوڕی بچووكی پیرۆزخان و برابچووكی خولەپیزەدا سازدا.\nعەریف حەمەئەمین پیاوێكی تفەنگچیی و كارامە بوو، ئەوەبوو شەقێكی هەڵدا لە دایكم و قورئانەكە. كاتێك كاك مەحموودم بینی شەقی لە قورئانەكە هەڵدا و ڕێزی دایكمی نەگرت ئیتر وتی: دایكە خۆتم بۆلادە، ئەوەبوو حەمەئەمین بانیشاریی كوشت، كارەساتی بنەماڵەی ئێمە لەوكاتەوە ڕوویدا و كاكم یاخیی بوو\nشەریف محەمەد ئەمین :برا بچوکی خولەپیزە\nدیبلۆماتیك: سەرەتا خۆتان بناسێنن؟\nشەریف پیزە: من ناوم شەریف محەمەد ئەمینە، لە عەشیرەتی (بێسەری) لە هۆزی (غەوارە)ین، برا بچووكی (خولە پیزەم)، باوكی خۆمم بە چاو نەبینیوە، بیرم نایەت كە مردووە.\nدیبلۆماتیك: ئەی دایكت ناوی تەواوی و كەی كۆچی دوایی كردووە؟\nشەریف پیزە: ناوی پیرۆز حەمەلاوە، خەڵكی دەوروبەری گوندەكانی: (سوێرە و مكڵ)ە، ئەویش هەر لە عەشیرەتی (بێسەری)یە، ساڵی 1970 بە نەخۆشیی كۆچی دوایی كرد\nدیبلۆماتیك: ڕووداوی بنەماڵەی ئێوە لە چییەوە سەری هەڵدا و هۆكاری چی بوو كاك مەحموودی برات حەمەئەمین بانیشاریی كوشت؟\nشەریف پیزە: حەمە ئەمین بانیشاریی هات بۆ گرتنی كاكم، چونكە ئەو فیراربوو، ئەو سەردەمە ماڵمان لە گوندی (چەمیاڵە) بوو كاكیشم نەخۆشبوو گرانەتای هەبوو وتی: نەخۆشم. وازی لێنەهێنا، دایكم قورئانی برد وتی: بیكە بەخاتری ئەو قورئانە وازمان لێبێنە، بەڵام ئەو وازی نەهێنا و وتی: ئەبێت بیدەم بە پشتی ئەو كەرەدا و بیبەم بۆ مەخفەر. پاشان وتی: خولەپیزە هەر دەتكوژم، ئەوەش بڵێم: عەریف حەمەئەمین پیاوێكی تفەنگچیی و كارامە بوو، ئەوەبوو شەقێكی هەڵدا لە دایكم و قورئانەكە. كاتێك كاك مەحموودم بینی شەقی لە قورئانەكە هەڵدا و ڕێزی دایكمی نەگرت ئیتر وتی: دایكە خۆتم بۆلادە، ئەوەبوو حەمەئەمین بانیشاریی كوشت، كارەساتی بنەماڵەی ئێمە لەوكاتەوە ڕوویدا و كاكم یاخیی بوو\nدیبلۆماتیك: كاتێك خولە پیزە هەڵات بۆ كوێ چوو، كێی لەگەڵ بوو؟\nشەریف پیزە: كە قاچاخ بوو خۆی و دوو برام ڕۆشتنە دەرەوە، كاك تایەر و كاك ڕەحیم لەگەڵی ڕۆشتن، ئیتر بەو شاخ و كێوانەوە دەژیان، دەربەدەر بوون، هەر تاوێك لە شوێنێك بوون، حەوت ساڵ بەردەوامبوون.\nدیبلۆماتیك: دواتر ژمارەیان دەگەشتە چەند كەس؟\nشەریف پیزە: لە (10) كەس سەرنەكەتوون، حەوت و هەشت و نۆ، چونكە زۆربوونایە نەدەژیان.\nبەیانی زووبوو من و میوانێكمان هەبوو بە ناوی (سۆفی عەزیزی سیوەیلی) چووین بۆ مزگەوت نوێژی بەیانییمان كرد هیچمان نەبینی كە هاتینە دەرەوە ڕێك مەچەكیان گرتم ئیتر خۆم و میوانەكەشم گیراین، بەڵام كاك ڕەحیمی برام خۆی نەدا بە دەستەوە، شەڕ دەستی پێكرد دووسێ پۆلیسی كوشت\nدیبلۆماتیك: لە كوێ دەژیان؟\nشەریف پیزە: ڕووناكییمان نەبوو جگە لەو ئاسمانە، هەر سەعاتە و لە شوێنێك ژیاوین، بە زۆری لە شارباژێڕ بوون، دەشچوونە ناوچەی سیوەیل، هەڵەبجە، سنووری ئێران و زۆر شوێن دەگەڕان.\nدیبلۆماتیك: خەڵك چۆن بوون لەگەڵتان؟\nشەریف پیزە: خوا نەبێت دۆستمان نەبوو، زۆر بەكەمی دۆستی ڕاستەقینەمان هەبوو، زۆرجار دەچوونە هەر ماڵێك یەكسەر هەواڵیان لێ دەدان.\nدیبلۆماتیك: خولە پیزە هیچ پەیوەندیی بە شێخ مەحموودی حەفید و شێخ لەتیفی كوڕیەوە هەبوو؟\nشەریف پیزە: كاك مەحموودم كە فیرار بوو هەر لە كن شێخ لەتیف بوو لە ئاوایی سیتەك، تا ئەو كاتەی قاچاخ بوو دوای ئەوەش پەیوەندییان هەر هەبوو، بەڵام نەیان دەتوانی بچن بۆ لای، بەڵام هاوكاریشی نەدەكردن.\nدیبلۆماتیك: كێی تر لەو سەردەمەدا یاخیی بووبوو كە دەستەی هەبێت؟\nشەریف پیزە: حسە تاقە هەبوو زووتر كوژرا، حەمەجان ناوێك بوو ئەویش كوژرا، سەید عەتاش هەبوو، بەڵام پێش كاكم بوو\nدیبلۆماتیك: عومەر عەلی بۆچی هێندە دڵڕەقبوو لەگەڵتان؟\nشەریف پیزە: عومەر عەلی موتەسڕیف (پارێزگار)ی سلێمانی بوو، نازانم بۆ ئەوەندە خراپبوو لەگەڵمان! دوای كوشتنی كاك مەحموودیشم هەر وازی لێ نەهێناین، ئێمە هاتینەوە دانیشتین ماوەیەك مووچەیان بۆ بڕینەوە ویستی هێورمان بكاتەوە و بمانگرێت، ڕۆژێك هات دێنییەكی كردین و ڕۆیشت دیاربوو بە مەبەستی چاودێریی و هەڵسەنگاندمان هاتبوو، دوو ڕۆژی پێنەچوو زیاد لە هەزار پۆلیس و چەكداری هێنایە سەرمان و وتی: دەیانگرم و دەیانكوژم، كاتەكەشی بەیانی زووبوو من و میوانێكمان هەبوو بە ناوی (سۆفی عەزیزی سیوەیلی) چووین بۆ مزگەوت نوێژی بەیانییمان كرد هیچمان نەبینی كە هاتینە دەرەوە ڕێك مەچەكیان گرتم ئیتر خۆم و میوانەكەشم گیراین، بەڵام كاك ڕەحیمی برام خۆی نەدا بە دەستەوە، شەڕ دەستی پێكرد دووسێ پۆلیسی كوشت، لە خانووەكەدا گەمارۆ درابوو، عومەر عەلی (10) تەنەكە نەوتی هێنابوو كردی بەسەر خانووەكەدا و كاك ڕەحیممی بە زیندوویی سووتاند لەناو خانووەكەدا. جگە لەوە هەرچی مەڕ و ماڵاتمان بوو ئەوانیشی تیا سووتاند، یەك كەس نەیتوانی بێت بە هاوارمانەوە، لە بانگی بەیانییەوە تا بانگی شێوان شەڕ بوو، كاك ڕەحیمیان بۆ نەگیرا دوای ئەوەی كە كاكم سووتا، من و خاڵۆم و دایكم و براژنەكانم و منداڵەكان قۆڵبەست كراین شەش حەوت مانگ هەموومان لە بەندیخانەی گەورەی سلێمانی زیندانی كراین، بەڵام میوانەكەمان دوای سێ مانگ ئازاد كرا، ئەمەش بە هۆی خیانەتی هەندێك لە هاوڕێكانمانەوە بوو چونكە ئەوان خائین بوون لە ژێرەوە پەیوەندییان بە حكومەتەوە هەبوو ئەو شەوە ڕۆشتبوون خۆیان دابوو بە دەست حكومەتەوە و ئەو هێز و سوپایەیان هێنایە سەرمان، بەڵام خوا حەقی سەندین هەموویان تیاچوون.\nدایكم ڕۆیشتە بەغدا توانی چاوی بە عەبدولكەریم قاسم بكەوێت، شكاتی حاڵی خۆی كردبوو وتبووی عومەر عەلی كوڕی سووتاندم، ماڵی كاول كردم، داوای هەقی خۆم دەكەم، ئەویش نووسراوێكی بۆ كردبوو بۆ دادگا وتبووی ئەم پیرۆزخانە هەرچی هەقی بەلای عومەر عەلییەوە هەیە بۆی وەربگرنەوە\nدیبلۆماتیك: دەڵێن دایكت بە دەمانچەوە چووە بۆ كوشتنی عومەر عەلی، ئەمە كەی بوو؟ چی ڕوویدا؟\nشەریف پیزە: دوای كوشتنی كاك مەحموود و براكانی ترم و سوتاندنی ماڵەكەمان، لەم ئاوایی (شەمساوا)یە دانیشتبووین دەمانچەیەكی كڕی و چوو بۆ سەردانیكردنی عومەر عەلی لە سەرای سلێمانی، لە پرسگەی یەكەم چووبووە ژوورەوە، لەوی بەردەرگاكەدا ڕێگەیان لێگرتبوو، وتبوویان: بۆ كوێ دەچیت؟ وتبووی سەردانی پاشا دەكەم ڕێگەیان نەدابوو، عومەر عەلی گوێی لە دەنگە دەنگەكە بووبوو، پرسیبووی ئەوە چییە؟ وتبوویان گەورەم ژنێكە دەڵێت: سەردانی پاشا دەكەم. ئەویش وتبووی: با ژنێك بیپشكنێت ئینجا ڕێگەی بدەن. كە پشكنیبوویان دەمانچەكەیان لە بن باڵیدا دۆزیبووەوە دایكم پێی وتبوو (50) دینارت دەدەمێ باسی مەكە، بەڵام ئاگاداری موتەسەڕیفیان كردبوو، ئیتر دایكمی بانگ كردبوو پێی وتبوو پیرۆزخان ئەو دەمانچەیەت بۆچی هەڵگرتووە؟ وتبووی وەڵا بۆ سێبەری سەری خۆم بگەم بە سێبەرەكەشم دوو فیشەكی پێوە دەنێم، وتبووی سێبەرەكەی خۆم دووژمنمە، وتبووی دانیشە قورئانێكی هێنابوو وتبووی بڵێ بە هەقی ئەم قورئانە بۆ كوشتنی تۆم نەهێناوە، وتبووی بە هەقی ئەم قورئانە بۆ كوشتنی تۆم هێناوە (14) فیشەكی تێدایە هەر چواردەكەم لە مێشكتدا خاڵی دەكردەوە. تۆ كوڕت كوشتم، ماڵت سووتاندم، لە بێخت هێنام. ئەویش وتبووی ئەك ماڵت وێران بێت بە هەقی قورئان تۆ لە من بە غیرەت تریت. من ئەم وڵاتەم كرد بە ماستی مەیو كەس نەیتوانیوە لە ڕووی من قسەیەكی وا بكات، دایكم وتبووی: جا دنیا كە مردنی لە دوایە ترسی بۆچییە، بەخوا ئەو دەمانچەیەم لەسەرتدا خاڵی دەكردەوە تۆ منت ماڵوێران كرد، وتبووی بڕۆ دەرەوە مادام ئەو هەموو شتەم بەسەر هێناویت ناتگرم، بمزانیایە ئەوەندە ئازاو چاونەترسیت كوڕەكانم دەخستە پشت خۆمەوە، بەڵام تازە ڕۆیشت تۆش برۆ خواحافیزت بێت، وتبووی چەكەكەم بدەرەوە، وتبووی چەكەكەت دەستی بەسەردا گیراوە تۆ هێناوتە پاشای ناوچەیەكی پێ بكوژێت، دەمانچەكەی نەدابووەوە، وتبووی باجی پیرۆز ئیتر چاوت پێم ناكەوێتەوە. وتی: دونیا هەزار چەرخی هەیە ئەگەر نەمردین چاوم پێت دەكەوێتەوە و یەخەت دەگرمەوە.\nدیبلۆماتیك: دوای ڕووخانی دەوڵەتی مەلیك دایكت شكاتی لە عومەر عەلی كرد، ئایا هیچی بۆ كرا؟\nشەریف پیزە: دوای سێ چوار ساڵ كە مەلیك ڕووخا دایكم ڕۆیشتە بەغدا توانی چاوی بە عەبدولكەریم قاسم بكەوێت، شكاتی حاڵی خۆی كردبوو وتبووی عومەر عەلی كوڕی سووتاندم، ماڵی كاول كردم، داوای هەقی خۆم دەكەم، ئەویش نووسراوێكی بۆ كردبوو بۆ دادگا وتبووی ئەم پیرۆزخانە هەرچی هەقی بەلای عومەر عەلییەوە هەیە بۆی وەربگرنەوە، دایكم لە قەفەسی داگای بەغدادا كردی بەشەڕ لەگەڵ عومەر عەلییدا و هەندێكی لێدابوو (3) دانی شكاندبوو، شەش حەوت ڕۆژ دوایانخست تا تۆزێك چاكبووەوە، پاشان دادگا بڕیاری (20) ساڵ زیندانیی بۆ عومەر عەلی بڕییەوە، كەچی (20) دەقیقەی پێنەچووبوو بە دایكماین وت: بمانبوورە ئەو ئەوەندە خزمەت و ڕوتبەی هەیە ناتوانین حوكمی بدەین، دایكیشم وتی نابێت بێتەوە بە سلێمانیدا، وتیان باشە.\nئەو كاتەی ئێمە زیندانیی بووین، من لە بەندیخانە بووم، بەڵام دایكم و براژنەكانم لە ماڵی (ساڵح میراو) كە موختاری سلێمانی بوو زیندانی كرابوون، بەیانییەك بە دایكمیان وتبوو كوڕێكت بە برینداری گیراوە و لە داری دەدەن، ئێستا داوای تۆ دەكات وەرە چاوت پێی بكەوێت، ئەویش وتبووی: كوڕی من نەگیراوە و لێرەش نییە و نایەم\nدیبلۆماتیك: حەپسەخانی نەقیب هەوڵی دا كێشەكەتان بۆ چارەسەر بكات، بۆچی سەری نەگرت؟\nشەریف پیزە: حەپسەخان جوابی نارد وتی: كێشەكەتان بۆ چارەسەر دەكەین كاك تایەر و كاك ڕەحیمم چوون، بەڵام ئەوجارەیان كاك مەحموود نەچوو وتیان با هەرسێكمان نەچین نەوەك پەڕلە بێت، یەك دوو شەو مانەوە لەوێ حەپسەخان وێنەگرێكی هێنابوو وێنەی گرتبوون، بەڵام دوایی بۆی دەركەوتبوو حكومەت ڕاست ناكات دەیەوێت دوایی بیانگرێت، بە سەیارەیەك هێنابوونی بۆ بناری گۆیژە وتبووی بڕۆنەوە حكومەت فێڵتان لێدەكات با تیا نەچن و منیش نەبم بە هۆكاری فەوتانتان هەمووی كەڵەك و ساختەیە.\nدیبلۆماتیك: ئەگەر بێینە سەر كارەساتی كوشتنی خولە پیزە، كەی و چۆن كوژرا و لە كوێ؟\nشەریف پیزە: لە شاخی كەتوو كوژرا، بەڵام ساڵەكەی نازانم، هێزێكی زۆر بۆیان چووبوون، لە بەیانی تا ئێوارە شەڕ بووبوو خۆی و عەول گوڵچین كوژران كە كوڕێكی دڵسۆزو ئازابوو، دەستەكەی ئێمە لەو شەڕەدا تەنیا سێ یان چوار كەس بوون، بەڵام هێزی پۆلیس زۆر بوون، تا بانگی شێوان شەڕی كردبوو پێشتر عەول گوڵچین كوژرابوو، لای بانگی شێوان كاكیشم فیشەك دابووی لەسەری و كوژرابوو، كە كاك مەحموود و عەول گوڵچین كوژران، هاوڕێكانی تەرمەكەیان دەركردبوو، بردمان لە گوندی (ئاشی بارام) ناشتمان، كەسێك چووبوو ڕاپۆرتی دابوو پۆلیسی هێنا دوای نزیكەی هەشت ڕۆژ تەرمەكەیان دەرهێنا و تەرمی عەول گوڵچینیش، كە پێشتر پۆلیسەكان خستبوویانە گۆمێك، هەردووكیان بردن.\nدیبلۆماتیك: دوایی تەرمەكانیان پێدانەوە یان نا؟\nشەریف پیزە: تەرمی چی كاكەگیان، (3) برام كوژرا تەرمی هیچیان نەداینەوە و نەمانزانی چییان لێكردن، تەنیا تەرمی ڕەحیمی براممان دەستكەوتەوە كە بە زیندوویی لە خانووەكەدا سووتاندبوویان، ئیتر تەرمی كاك مەحموود و تایەر و تالیب كەس نەیزانی چییان لێكردن.\nدیبلۆماتیك: ڕووداوی كوشتنی تایەری برات چۆنبوو، بە برینداریی گیرا و لە سێدارە درا؟ یان شتی تر؟\nشەریف پیزە: ئەو كاتەی ئێمە زیندانیی بووین، من لە بەندیخانە بووم، بەڵام دایكم و براژنەكانم لە ماڵی (ساڵح میراو) كە موختاری سلێمانی بوو زیندانی كرابوون، بەیانییەك بە دایكمیان وتبوو كوڕێكت بە برینداری گیراوە و لە داری دەدەن، ئێستا داوای تۆ دەكات وەرە چاوت پێی بكەوێت، ئەویش وتبووی: كوڕی من نەگیراوە و لێرەش نییە و نایەم، وتبوویان وەرە چاوت پێی بكەوێت بەیانی لە داری دەدەن و كوڕی تۆیشە، ئیتر دایكم كە چووبوو كاك تایەری بینی بوو ناسیبوویەوە، بەڵام بۆ ئەوەی ئەوان نەیناسن و نەیكوژن وتبووی: ئەوە كوڕی من نییە و نایناسم، بە كاك تایەریشیان وتبوو ئەوە دایكتە و دەیەوێت چاوی پێت بكەوێت، وتبووی: نایناسم ئەوە دایكی من نییە، بەڵام حكومەت خۆی دەیازانی و دەیانناسییەوە. ئیتر لە سلێمانی لە داریاندا.\nئەو فلیمەی کە لەسەر خولەپیزە دەرکا تا ڕادەیەك باشە، بەڵام ناڕاستییەكی تێدایە ئەویش ئەوەیە كە پۆلیس لە خولەپیزە نزیك دەبێتەوە، ئەوە ڕاست نییە و لە حوكمی تفەنگ پۆلیس و سەرباز نەیانوێراوە نزیكی كاك مەحموود ببنەوە.\nدیبلۆماتیك: ئەو لە كوێ بە برینداریی گیرا؟\nشەریف پیزە: فیشەك دابووی لە ڕانی. كاك مەحموود وتبووی: با بتبەین بە دیوی ئێراندا، وتبووی: نا مەمبەن لە گوندی (چەمپاراو) لە سنووری ئێران لە ماڵێك دایاننابوو، هەواڵیان لێدابوو لەوێ بە برینداریی گرتیان و هێنایان بۆ سلێمانی ئیتر ئەوەبوو لە سێدارەیان دا.\nدیبلۆماتیك: تۆ بەشداریی شەڕت كردووە لەگەڵیان؟\nشەریف پیزە: نا نەمكردووە، من مناڵ بووم پێنەگەییبووم، بەڵام لەگەڵیان بووم هاوكارییم كردوون.\nدیبلۆماتیك: ئەی دایكت؟\nشەریف پیزە: ئەوەی دایكی من كردوویەتی بە سەد پیاو ناكرێت، لە هەركوێ شەڕیان كردبێت ئەو ڕۆژە چووەتە ئەو شەڕە ئەگەر گوللە وەك تەرزە بارییبێت، بەشداری شەڕی دەكرد تفەنگی دەتەقان، بەوخوایەی كە نامرێت غیرەتی سەد پیاوی وەك منی هەبوو، پیاو و ئەو مریشكەی (ئاماژەی بۆ مریشكێك كرد) لا وەك یەك وابوو.\nدیبلۆماتیك: ئەوانەی لەگەڵ خولە پیزە بوون كێ بوون؟\nشەریف پیزە: جگە لە خزمەكانی خۆمان ناوی كەس نابەم، چونكە زۆربەیان ناپاك بوون، ئەوانی خۆمان كاكم (خولەپیزە، تایەر و تالیب و ڕەحیمی برام. مامم (عەزەی مینە ڕەش، خولە سەلكە) كە ژنبرای كاك مەحموودیش بوو، ئەویش كوژرا. جگە لەمانە كە خزممان بوون عەول گوڵچین و ڕەسوڵ بێورەیی ئەم دووانەش دڵسۆز و ڕاستبوون هەردووكیان كوژران. خولە سەلكە پیاوێكی زۆر ئازا بوو، عومەر عەلی هات گرتی، بەڵام بە فێڵ لەدەست ئەو هەموو پۆلیسە هەڵات و بۆیان نەگیرا.\nدیبلۆماتیك: براكەی ترت (تالیب) لە كوێ كوژرا؟\nشەریف پیزە: كاك تالیب باوكی ئەم كاك تەهایە كە لەماڵیان دانیشتووین، لە كێوێك لە پشتی (زاخێ) تالیب و عەزەی مینەڕەش و خولە سەلكە و ڕەسول بێورەیی لە لایەن چوار هاوڕێی خۆیانەوە دەرمانخواردكران و پاشان كوژران، هاورێكانیان وتبوویان نان و چێشتمان بۆ كراوە، دەرمانی بێهۆشییان كردبووە خواردنەكەوە، چوار كەسەكەی تر نەیانخواردبوو وتبوویان ئێمە پاسەوانی دەكەین تا ئێوە نان دەخۆن كە خواردبوویان بێهۆش بووبوون پاشان هەر چواریان كوشتبوون، ئەم ڕووداوەش لە پاش كوشتنی خولە پیزە ڕوویداوە.\nدیبلۆماتیك: ئەو فیلمەی لەسەری دەركرا تا چەند لێی ڕازین؟\nشەریف پیزە: تا ڕادەیەك باشە، بەڵام ناڕاستییەكی تێدایە ئەویش ئەوەیە كە پۆلیس لە خولەپیزە نزیك دەبێتەوە، ئەوە ڕاست نییە و لە حوكمی تفەنگ پۆلیس و سەرباز نەیانوێراوە نزیكی كاك مەحموود ببنەوە.\nدیلۆماتیك: ئەو گۆرانیی و شیعرانەی بەسەریاندا هەڵدراوە نیشانەی ئەوەیە خەڵك خۆشی ویستوون، تۆ وتت كەس دۆستمان نەبووە، وەڵامت چییە؟\nشەریف پیزە: ڕاست دەكەیت مەبەستم ئەوە نییە كە هەر كەس دڵسۆزیان نەبووە، ئەو شیعر و گۆرانییانە هەموو بەڵگەن، گۆرانییبێژێك بەناوی (ئەحمەدی ئەرشەدی) لە شاری (بانە)وە كە بیستبووی برایەكی خولە پیزە ماوە نامەیەك و (3) شریتی گۆرانیی بەسەر كاك مەحمووددا بۆ ناردبووم، بەڵام فەوتا بەهۆی زروفی نالەباری ئێمەوە.


ژیان | تەندروستی | مەمەی پلاستیکی مەترسییەکی گەورە لەسەر منداڵی شیرەخۆرە\nمەمەی پلاستیکی مەترسییەکی گەورە لەسەر منداڵی شیرەخۆرە\n2020-10-20 | 736 جار خوێندراوەتەوە\nتوێژینەوەیەکی نوێ ئاشکرایکردووە، ڕۆژانە منداڵی شیرەخۆرە زیاتر لە یەک ملیۆن تەنۆلکەی پلاستیک قوت دەدات لەو مەمە پلاستیکیەی کە شیری پێ دەدرێتێ.\nتوێژینەوەکە لە گۆڤاری "نەیچەر فود" بڵاوکراوەتەوە و بەشداربوانی پشتیان بەستووە بە ڕێنماییەکانی ڕێکخراوی تەندروستی جیهانی، کە داوا دەکات شیری منداڵ دەبێت لەو بوتڵانەدا بێت کە لە مادەی "پۆلیبروبیلین" دروستکراوە، لەگەڵ ئامادەکردنی شیرەکە بە ئاوێک کە پلەی گەرمییەکەی ٧٠ پلەی سیلیزی بێیت، بۆ ئەوەی بەکتریاکانی ناوی لەناو بچن.\nتوێژەرەکان ئاماژەیان بەوە کردووە، هەندێک لە مەمەکان بڕێکی زۆر لە مایکرۆپلاتسیک دەردەنەوە دەرەوە، کە هەندێک جار دەگاتە ١٦ ملیۆن تەنۆلکە لە یەک لیتردا.\nبەڵام ئەگەر ئاوەکە بۆ پلەی ٩٥ پلەی سیلیزی گەرم بکرێت، ئەوا بڕی تەنۆلکە پلاستیکییەکان دەگاتە ٥٥ ملیۆن لەیەک لیتردا، ژمارەکە کەمدەبێتەوە بۆ نیو ملیۆن، ئەگەر هاتوو ئاوی کوڵاو لە پلەی گەرمی ٢٥ پلەی سیلیزی بەکار بهێنرێت.\nبەگوێرەی توێژینەوەکە منداڵی شیرە خۆرە لە ١٢ مانگیدا، ڕۆژانە یەک ملیۆن و ٥٠٠ هەزار تەنۆلکە لە مایکرۆپلاستیک قوت دەدات.\nلەو ڕوەوە توێژەرەکان پشتیان بەستووە بە ژمارەی فرۆشی مەمەی پلاستیکییەکان و بڕی ئەو شیرەی کە لە ٤٨ وڵاتی جیاجیا بەکاردەهێنرێت.\nتوێژینەوەکە ئاشکرایکردووە، بەرکەوتنی ئەو تەنۆلکە پلاستکیانە\nلە وڵاتە پێشکەوتووەکان زۆر زیاترە، چونکە شێرپێدانی سروشتی لەو وڵاتە کەمترە.\nبەشداربوانی توێژینەوەکە داوایانکردووە سنورێک بۆ بەرکەوتنی مایکرۆپلاستیک دابنرێت، لە دیاترینیان شۆردنی مەمەی شیرپێدانەکان سێ جار بە ئاوی سارد، باشتر وایە شیرەکە لەناو دەفرێکی نا پلاستیکیدا ئامادە بکرێت، بەر لەوەی بکرێتە ناو بوتڵی شیرپێدانەکەوە، هەروەها نابێت زیادەرەوی بکرێت لە زۆر ڕاوەشاندنی مەی شیرەکە و نابێت بە هیچ شێوەیەکیش بخریتە مایکرۆیڤەوە.


ئیسرائیل زیاتر تامه‌زرۆی هێرشکردنه یان ئه‌مریکا؟\nئایا ئیسرائیل هێرش ده‌کاته سه‌ر ئێران ؟ ئه‌م پرسیاره پرسیارێک نی‌یه که ئی ئه‌مڕۆ یان دوێنێ بێت..پێشینه‌ی دوژمنایه‌تی و ناکۆکی نێوان ته‌لئه‌بیب و تاران ده‌گه‌ڕێته‌وه بۆ ساڵی 1979 و دروست بۆ سه‌رده‌می به سه‌رکارهاتنی ڕژیمی کۆماری ئیسلامی.\nله‌م چه‌ند ساڵه‌ی دوایی‌یه‌دا هاوکات له گه‌ڵ خه‌مساردی عه‌ره‌به‌کان به‌رانبه‌ر ئیسرائیل، ناکۆکی نێوان ڕژیمی ئێران له گه‌ڵ سیاسه‌ته‌کانی ئیسرائیل دا زیاتر له سه‌رده‌مانێک که دونیای ئیسلام هه‌مبه‌ر به وێرانگه‌ری‌یه‌کانی ئه‌و ڕژیمه وه‌ستابوو، به‌رچاو ده‌که‌وێ و له ئیسرائیلیش له گه‌ڵ به سه‌ر کارهاتنی بنیامین نه‌ته‌نیاهۆ ته‌نیا چه‌ند مانگ دوای سه‌رکه‌وتنی ئوباما ،هه‌موو کاغه‌زه‌کان له ئیسرائیلیش گۆڕان.\nئیسرائیلی‌یه مه‌یانه‌ڕه‌وه‌کان په‌راوێز خران و له جێ‌یدا توندڕه‌وترین که‌سانێک که مێژووی ئه‌و ڕژیمه به خۆیه‌وه بینیوه هه‌ر له د‌ه‌فته‌ری سه‌ره‌ک وه‌زیرانه‌وه بگره تا وه‌زاره‌تی کارووباری ده‌ره‌وه‌شیان به ئه‌ستۆ گرت.ئاویگدور لیبرمن به دروشمی شه‌ڕ له گه‌ڵ ئێران، له گه‌ڵ حیزبی لیکودی نه‌ته‌نیاهۆدا چوونه هاوپه‌یمانی‌یه‌که‌وه.\nجڤری گلدبرگ لێکۆڵینه‌ری کاروباری ڕۆژهه‌ڵاتی ناوه‌ڕاست که کۆمه‌ڵێک یاداشتی تایبه‌ت به ئێران و ئیسرائیل هه‌یه له نوێترین یاداشتی خۆیدا که بۆ سایتی ئاتلانتیک نووسیوێتی ده‌ڵێ : ده‌نووباس و لێکدانه‌وه‌کانی ڕاگه‌یه‌نه ئیسرائیلی و ئه‌مه‌ریکی‌یه‌کان له‌م مانگانه‌ی دواییدا به جۆرێکن که ئینسان وا بۆی ده‌ڕوات که ئێران به‌م زووانه ده‌که‌وێته به‌ر هێرشێکی جیدی.\nهه‌ر دوا به دوای هێرشی ڤایرۆسی ستاسکس نت بۆ سه‌ر دامه‌زراوه ناوه‌کی‌یه‌کانی ئێران بوو که ئیسرائیلی‌یه‌کان له سه‌ر ئه‌و باوه‌ڕه بوون که به‌رنامه ناوه‌کی‌یه‌که‌ی ئێران تووشی زه‌ربه‌یه‌کی خراپ بووه و چیدی پێویست به له‌شکه‌ر که‌شی کردن بۆ سه‌ر ئێران ناکات. سه‌ره‌ڕای ئه‌وه‌ش که چی هێرش بۆ سه‌ر ئێران بووته کرۆکی هه‌موو کۆبوونه‌وه سیاسی‌یه‌کانی ده‌وڵه‌ت و حیزبه‌کانی ته‌لئه‌بیب. خاڵی جێ‌ی سه‌رنج ئه‌وه‌یه که نه له کابینه‌که‌ی سه‌ره‌ک وه‌زیرانن دا نه له وه‌زاره‌تی شه‌ڕ و نه له ناو موسادیشدا بۆ ئه‌م هێرش کردنه هه‌ڵوێستێکی ته‌با نی‌یه..ئیهود باراک و نه‌ته‌نیاهو ش هیچکامیان له هه‌ل و مه‌رجێکدا نین که هه‌ڵوێستی ئه‌مڕۆیان له گه‌ڵ ئی سبه‌یان یه‌ک هه‌ڵوێست بێت.\nئه‌وانه‌ی که شاهیدی هێرش بۆ سه‌ر دامه‌زراوه ناوه‌کی‌یه‌کانی عێراق بوون ئیستا وا ده‌زانن که هێرش کردنه سه‌ر ئێران و هه‌ڵگیرساندنی شه‌ڕێکی دی له ڕۆژهه‌ڵاتی ناوه‌ڕاست دا هه‌ڵه‌یه‌کی مه‌رگ هێنه‌ره..\nسایتی ئاتلانتیک له درێژه‌ی ورده‌کاری و ڕوانگه‌کانی تایبه‌ت به ئێران وئیسرائیل دیسان ده‌نووسێت: له ساڵی ڕابووردوودا ده‌مانتوانی له مه‌ڕ ڕازی‌یان و ناڕازی‌یانی هێرش کردن بۆ سه‌ر ئێران به شێوه‌یه‌کی زۆر ڕوون نه‌زه‌ر بده‌ین چوونکه له ئیسرائیل له لایه‌که‌وه لایه‌نێکێ توندڕه‌و به ڕێبه‌ری نه‌ته‌نیاهو و ئیهود باراک لایه‌نگری سه‌رسه‌ختی هێرش بۆ سه‌ر ئێران وبوون و له لایه‌کی دیکه‌شه‌وه لایه‌نێکی دی دژی ئه‌م بیره بوون که ئه‌وانیش سه‌ره‌ک کۆماری پێشووی ئیسرائیل شیمون پرێز و گایی ئیشکنازی و تا ڕاده‌یه‌کیش سه‌ره‌کی پێشووی موساد میر داگانیان له گه‌ڵ بوو ... ژوماره‌یکی زۆر له ئه‌فسه‌رانی سوپاش له گه‌ڵ بۆچوونی سه‌رۆکی پێشووی خۆیان واته گایی ئیشکنازی دا که ئه‌و هێرش کردنه سه‌ر ئێرانی به پێویست نه‌ده‌زانی و بێ هۆ وه‌سفی ده‌کرد، هاوبیر بوون.. ئه‌م لایه‌نه له‌و بروایه‌دا بوون که ئیسرائیل له باتی ئه‌م پرسیاره چه‌ند پاته کراوه‌یه‌وه که ئایا که‌ی و چۆن هێرش بکه‌یه‌نه سه‌ر ئێران ده‌بێت له فیکری دۆزینه‌وه قه‌ڵخانێک بۆ به‌رگری له خۆی له ڕۆژهه‌ڵاتی نێوه‌ڕاستدا بێ..\nله‌م دوایی‌یانه‌شدا سایتی ویکیلیکس هه‌ندێک به‌ڵگه‌نامه‌ی بڵاو کرده‌وه که ئاماژه‌یان به‌وه ده‌کرد ئه‌وه ئیسرائیل بووه که له ساڵی 2005 دا هێرشی بۆ سه‌ر تاران ڕه‌د کردۆته‌وه.. بۆ دروستی و چه‌وتی ئه‌م به‌ڵگه‌یه ی ویکیلیکس ده‌بێ به ئاماژه به چه‌ند خاڵێک بکرێت... له بیرمان نه‌چێ که کاربه‌ده‌ستانی ئیسرائیلی له ساڵی 2008 دا ( واته 3 ساڵ پاش ئه‌و ڕێکه‌وته‌ی که ویکیلیکس باسی لێوه‌ده‌کات ) به مه‌به‌ستی هێرش کردنه سه‌ر ئێران به ته‌واوی له جۆرج بۆشی سه‌ره‌ک کۆماری ئه‌وده‌می ئه‌مه‌ریکا نزیک بوونه‌وه. ئیسرائیلی‌یه‌کان داوای دوو شتیان له کۆشکی سپی کرد، یه‌که‌م ، پێشکه‌وتووترین وته‌یارترین بومب و دووه‌م په‌سه‌ند کردن و ڕه‌وایی هێرش بۆ سه‌ر دامه‌زراوه ناوه‌کی‌یه‌کانی ئێران... به‌لام جۆرج بۆش سه‌ره‌ڕای هه‌موو توند ئاژوویه‌کانی له ساڵانی ڕابووردودا که نموونه‌یمان له شه‌ڕ دژی عێراق و ئه‌فغانستان بینا. له ئیسرائیلی‌یه‌کان ترسا هیچ کام له داخوازی‌یه‌کانی ئیسرائیلی‌یه‌کانی جێ به جێ نه‌کرد..\nنووسه‌ری بابه‌ته‌که‌ی ئه‌تلانتیک به پێشبینی کردنی پێوه‌ندی نێوان ئێران و ئه‌مریکا ده‌نووسێت ، هیچ کام له سیاسه‌تمه‌داره‌کانی ئێستای کابینه‌که‌ی ئوباما له‌و بڕوایه‌دا نی‌یه که تاران و واشنگتون به‌م زووانه له سه‌ر مێزی وتووێژ کۆ ببنه‌وه.وه هه‌ر جاره و که ناوی ئێران له سه‌ر زاری سیاسی‌یه‌کانی ئه‌مریکا وه بێت ده‌بێ ئه‌وه‌یان له بیر بێ که هه‌ستی دژه ئه‌مریکی و دژه ئیسرائیلی له ئیستراتیژی پیاوانی ده‌وله‌تی ئێران دا قسه‌ی یه‌که‌م ده‌بێ....\nئێران ئاماده نابێ هه‌رگیز ئیدئولوژی خۆی بخاته ژێر پێ و له مه‌ڕ به‌رنامه ناوه‌کی‌یه‌که‌ی له گه‌ڵ واشنگتون دا سه‌ودا بکات.. چوون ئێران ئێستا باروودۆخی لیبیای له به‌ر چاوه که چۆن چه‌که ناوه‌کی‌یه‌کانی خۆی هه‌موو به ده‌سته‌وه دا و ئێستاکه‌ش بووه به ئامانجی هێرشی ئه‌مریکا و هاوپه‌یمانه‌کانی......\nسه‌رچاوه: دیپلوماسی ئێرانی.


بودجەی گشتی ساڵی 2020 تاوتوێ دەكرێت – Knwe.org\nسەرەکی » مانشێت » بودجەی گشتی ساڵی 2020 تاوتوێ دەكرێت\n«دەبێت بەغدا و هەولێر لەسەری رێكبكەون»\nئەندامێكی لیژنەی دارایی پەرلەمانی عیراق دەڵێت، بودجەی ساڵی داهاتوو تێناپەڕێنرێت، تا ئەو كاتەی بەغدا و هەولێر ڕێككەوتن لەسەر بڕگەكانی دەكەن، ئاماژە بەو توێژینەوە زانستیانەش دەكات كە لەلایەن وەزارەتی نەوت و ڕاوێژكارە پسپۆڕەكانەوە ئەنجام دەدرێن، بۆ ئەوەی نرخی بەرمیلێك نەوت بۆ بودجەی 2020، دیاریی بكەن.\nجەمال ئەحمەد، ئەندامی لیژنەی دارایی لە پەرلەمانی عیراق لە لێدوانێكی ڕۆژنامەوانیدا ڕایگەیاندووە”بودجەی ساڵی داهاتوو بەبێ ڕێككەوتنی نێوان بەغدا و هەولێر تێناپەڕێنرێت، دەبێت لەمجارەشدا ڕێكەوتنەكە ڕاستەقینە بێت و هەریەك لە ناوەند و هەرێم پێوەی پابەندبن”.\nبە گوتەی ئەو ئەندامەی لیژنەی دارایی”ڕێنەكەوتنی بەغدا و هەولێر لەسەر بودجەی ساڵی داهاتوو، وا لە پەرلەمان دەكات متمانەی بە هەردوو حكومەتی ناوەند و هەرێم نەمێنێت، بۆیە پێویستە هەموو لایەك پابەندی یاسابن لە پاشماوەی ئەمساڵ بۆ ڕێككەوتن لەسەر بودجەی 2020″.\nجەمال ئەحمەد دەڵێت”بودجەی ساڵی داهاتوو لە دوای توێژینەوەیەكی زانستی لەلایەن وەزارەتی نەوت و ڕاوێژكارانی پسپۆڕ لەو بوارەدا دادەنرێت، بە تایبەت كە نرخی بەرمیلێك نەوت لەنێوان 55-65 دۆلاردایە”.\nپێشتر لیژنەی دارایی ڕایگەیاندبوو”كورتهێنان لە بودجەی ساڵی 2020 دەگاتە 72 ترلیۆن دینار، ئەمەش پێویستی بە توێژینەوەیەكی زانستییە بۆ ئەژماركردنی نرخی بەرمیلێك نەوت لە بودجەی ساڵی داهاتوو”.\nپێشتر ئەندامێكی لیژنەی دارایی ئەنجومەنی نوێنەرانی عیراق، بوونی كارەساتێكی گەورەی لە پڕۆژەیاسای بودجەی گشتی ساڵی داهاتوودا ئاشكرا كرد و رایگەیاندبوو كە خراپترین بودجە دەبێت لەمێژووی عیراقدا.\nعەبدولهادی سەعداوی ئەندامی لیژنەی دارایی پەرلەمانی عیراق رایگەیاندبوو» پرۆژەیاسای بودجەی گشتی بۆ ساڵی 2020 كەئێستا ئامادەكاریی بۆ دەكرێت لەلایەن حكومەتەوە، رێژەی كورتهێنان تێیدا خراپترین دەبێت لەمێژووی عیراق، بەهۆی ئەوەی رێژەی كورتهێنان 70 ترلیۆن دینار تێدەپەڕێنێت».\nبە بۆچوونی عەبدولهادی سەعداوی»ئەوە یەكەمجارە لە پرۆژەیاسای بودجەدا ئەو شكستە گەورەیە ڕووبدات بەهۆی كورتهێنان و هۆكاری ئەوەی گەڕاندەوە بۆ حكومەتی ئێستای عیراق كە سیاسەتێكی دارایی پەیڕەوكردووە و رەچاوی پلاندانان و شارەزایی لە خەرجكردنی پارەكان ناكات».\nئەو ئەندامەی لیژنەی دارایی پەرلەمانی عیراق پێیوایە، كاروبارەكان بەرەو خراپتردەچن و پێدەچێت حكومەت رایبگەیەنێت كە توانای دابینكردنی تەواوی پێداویستی و خزمەتگوزارییەكانی نەبێت لەبودجەی ساڵی داهاتوو.\nلەلایەكی ترەوە سەبارەت بە ناكۆكییەكانی نێوان هەرێم و بەغدا لەبارەی بودجەی گشتی ئەمساڵ، هاوپەیمانی فەتح، كە لەلایەن هادی عامرییەوە سەرۆكایەتی دەكرێت، بەپێویستی دەزانێت حكومەتی هەرێمی كوردستان لەماوەكانی داهاتوودا ڕێككەوتنەكانی لەگەڵ بەغدا جێبەجێ بكات، بەتایبەتیش ئەوەی پەیوەندی بە بودجەوە هەیە.\nفازڵ جابر، پەرلەمانتاری هاوپەیمانی فەتح، لە لێدوانێكی رۆژنامەوانیدا رایگەیاندبوو، “هیواخوازن حكومەتی هەرێمی كوردستان لەماوەكانی داهاتوودا رێككەوتنەكانی لەگەڵ بەغدا جێبەجێ بكات، بەتایبەت ئەوەی پەیوەندی بە بودجەوە هەیە و پابەندی ئەو رێككەوتنانە ببێت، كە ئیمزای لەسەركردوون، ئەمەش لەكاتێكدایە، كە ئێمە هەنگاو بەرەو گفتوگۆكردن لەسەر بودجەی ساڵی 2020 هەڵدەنێین».\nپەرلەمانتارەكەی هاوپەیمانی فەتح، ئاماژەی بەو سەردانانەش كردبوو، كە هەردوو وەفدی هەرێم و حكومەتی فیدراڵ بۆ بەغدا و هەولێر ئەنجامی دەدەن، ئەمەش بە بۆچوونی ئەو “هەلی باش دەڕەخسێنێت لەبارەی بەرەوپێشچوونی گفتووگۆكان و گەیشتن بە رێككەوتنی كۆتایی».\nبە گوتەی فازڵ جابر، “هیواخوازن بەر لە تاوتوێكردنی بودجەی ساڵی داهاتوو، حكومەتی هەرێمی كوردستان، پابەند بێت بە هەموو ئەو بڕگانەی لە بودجەی 2019دا ڕێككەوتنیان لەسەركراوە».\nبەپێی بودجەی گشتی 2019ی عیراق، دەبوو حكومەتی هەرێمی كوردستان لەبەرانبەر وەرگرتنی پشكی لە بودجەكەدا، كە مووچەی فەرمانبەران و هێزەكانی پێشمەرگە لەخۆدەگرێت، رۆژانە 250 هەزار بەرمیل نەوتی ڕادەستی كۆمپانیای بەبازاڕكردنی نەوتی عیراقی (سۆمۆ) بكردایە، بەڵام تائێستا هیچ بڕێكی لەو نەوتە ڕادەست نەكردووە كە لەگەڵ بەغدادا رێككەوتنی لەسەر كردبوو.\nناكۆكییەكانی نێوان بەغدا و هەولێر لەسەر پشكە داراییەكان و نەوت لە یاسای بودجەی 2019، بەچارەسەرنەكراوی ماونەتەوە، وێڕای هەوڵی بەردەوامی هەردوولا بۆ چارەسەركردنیان، ئەمەش لەڕێی پێكهێنانی چەند لیژنەیەك كە پرسەكە تاوتوێ دەكەن.\nئەم ناكۆكیانە گەر لەماوەی چەند مانگی داهاتوودا بەمشێوەیەی چارەسەرنەكرێن، رەنگە لە بودجەی گشتی ساڵی داهاتوودا تەنگژەی گەورەتر بهێننەئارا و هەمان سیناریۆی ساڵانی رابردووی سەردەمی حكومەتەكەی حەیدەر عەبادی لەنێوان هەرێم و حكومەتی فیدراڵدا دووبارەبكەنەوە.


چوونە زانكۆ چیتر بڕیارێكی ئاسان نییە\nچوونە زانكۆ چیتر بڕیارێكی ئاسان نییە  فه‌یسه‌ڵ عه‌لی 10/8/2017\nبە حوكمی كۆمەڵێك هۆكار، زۆرێكمان، دوای راگەیاندنی ئەنجامی تاقیكردنەوەكانی شەشی ئامادەیی، رووبەڕووی پرسیارێكی ئاسان لە هەمان كاتیشدا زۆر قورس دەبینەوە، ئەویش چ كۆلیجێك یان بەشێك باشە مناڵەكەم تێیدا درێژە بە خوێندنەكەی بدات.\nپەرەسەندنی شێوازی ژیان\nكورتەی تویژینەوەیەكم بەرچاوكەوت كە لەلایەن (سەنتەری پەروەردەو بازاڕی كار) سەر بە زانكۆی (جۆرج تاون)ی ئەمێركییەوە، بە ناونیشانی (رێگەكان بۆ بازاڕی كار ... پێنج رێگەی پەیوەندیی نێوان كۆلیج‌و وەزیفەیە) بڵاوكراوەتەوە، كە یارمەتیدانی خوێندكاران‌و خێزانەكانیان‌و خاوەنكاران بە زەرور دەزانێت، كە قۆناغی دوای ئامادەیی (زانكۆ)یان بۆ بخرێتەڕوو و بەهای ئەو قۆناغە لەبازاڕی كار روون بكریتەوە.\nتوێژینەوەكە نیشانی دەدات، لەگەڵ ئەوەی دەرچووانی ئامادەی دڵخۆشن بەوەی پەیوەندییان بە زانكۆكانەوە كردووە، هەندێكیان پەشیمانییان پێوە دیارە، زیاتر لە نێوەشیان ئارەزووی گۆڕینی پسپۆڕی یان كۆلیجەكەیان دەكەن، ئەگەر هاتوو دەرفەتیان هەبێت. ئەوەی ئەم پرسە ئاڵۆزتر دەكات لای خۆمان ساڵ بەساڵ رێژەی دەرچووانی ئامادەیی زیاد دەكات. هەمووان كۆكین لەسەر ئەوەی خوێندنی دوای ئامادەیی‌و راهێنان زۆر پێویستە بە ئاستێكی ئێجگار زۆر لەگەڵ پێداویستییەكانی بازاڕدا لێكنزیك بن، بۆ ئەوەی خوێندكاران‌و راهێنراوان شارەزایی پێویست‌و كارامەیی گونجاویان پێ بدرێت‌و بتوانن لێوەی پێداویستییەكانی ئابووریی سەدەی بیست‌و یەك پڕبكەنەوە، ئەو بۆشایی لێهاتوویی‌و كارامەییەی هەیە نەهێڵن، بەتایبەتی كە بەهۆی ئەو گۆڕانكارییە خێرایانەی بازاڕی كار بەخۆیەوە دەیبینێت‌و بەهۆی گۆڕانی تەكنەلۆجیاو پەرەسەندنی شێوازی ژیان‌و پێداویستییەكانی پیشەسازی، بەردەوام پیشەی نوێ دروست دەبێت.\nهەڵكشانی رێژەی بێكاری\nلای خێزانەكانەوە دەرچوونی خوێندكارەكانیان لە ئامادەیی‌و چوونە زانكۆیان بە گەورەترین سەرمایەگوزاریی خۆیان دەزانن كە بەشداری لە بەرزكردنی ئاستی داهاتی تاك‌و خێزانەكانیان دەكات، سەرەتای چوونە نێو چینی مامناوەندەوەیە، لێرەدا ئەمە وردەكارییەكی زۆری دەخوازێت كە چۆن ئەو پسپۆڕی‌و كۆلیجە دەستنیشان دەكرێت كە لەگەڵ بازاڕی كاردا دەگونجێت، بەوەی لەگەڵ مەیل‌و تواناو لێهاتوویی كەسی خوێندكاریشدا بگونجێت، ناكرێ لەمەدا نەرمی بنوێنرێت، چونكە ئەم بڕیاری چارەنوسسازەو رێڕەوی ژیانی مرۆڤەكان دەگۆڕێت.\nلەلایەن زانكۆكانیشەوە. دەبێ بەردەوام هەوڵی دەستەبەركردنی پێداویستییەكانی بازاڕی كار بدەن‌و بژاردەكانی بەردەم خوێندكاران فراوان بكەن، هاوكات یارمەتیدەریان بێت بۆ دەستنیشانكردنی ئەو پسپۆڕییەی كە دەبێتە یارمەتیدەریان لە بازاڕی كاردا، بۆئەوەی دوای دەرچوونیان وەزیفەیەكی گونجاو بدۆزنەوە، ئەمەش دەخوازێت هەماهەنگی زۆر ورد لەنێوان وەزارەتەكاندا هەبێت بۆ دەستنیشانكردنی ئەو پسپۆڕییانەی لانیكەم كە تا 10 ساڵی تر بازاڕی كار پێویستی پێی دەبێت، بە لەبەرچاوگرتنی ئەو گۆڕانگارییانەی لەسەرەوە ئاماژەیان پێكرا. نەبوونی ئەم هەمانگییە بەرپرسی یەكەمی هەڵكشانی رێژەی بێكارییە، بەتایبەتی كە ئێستا زۆرینەی ئەوانەی بێكارن دەرچووانی زانكۆو پەیمانگاكانن.\nسیستمی خوێندن‌و بازاری كار\nلێرەدا ئەوە ئەركی وەزارەتی خوێندنی باڵایە كە هەنگاوی كارا بۆ دروستكردنی ئەو هەماهەنگییە بدات لەگەڵ وەزارەتەكانی تردا، هەروەها بەدیوەكەی تریشدا ئەم كارە بەرپرسیارێتی دوو وەزارەتی تریشە، كە وەزارەتی كارو كاروباری كۆمەڵایەتییە، كە هەست ناكرێ بایەخی بەم لایەنە دابێت، ئەویتریشیان وەزارەتی پلاندانانە كە هیچ حزورێكی لەهیچ كێشەو گرفتێكی ئەم هەرێمەدا نییە، پێكەوە سیستمێكی گشتگیر بۆ تەوزیف دابنێن، كە ئاسانكاری بۆ خوێندنی باڵاو پەروەردەو لایەنەكانی تەوزیف، خوێندكاران‌و خێزانەكانیان، بكات‌و بەرچاویان روون بكات كە خوێندكاران بە چ ئاراستەیەكدا هەنگاو بنێن، چونكە ئیستا هیچ شتێك فەراهەم نییەو هیچ داتاو زانیارییەك نییە كە لە پڕۆسەی بڕیاردان هاوكار بێت، خوێندكاران ئارەزووی ئەو كۆلیج‌و پسپۆڕییانە دەكەن كە دوای دەرچوونیان وەزیفەیان لێوەی دەست بكەوێت، ئەم ئارەزووە پشت ئەستور نەكراوە بەداتاو زانیاری، بەڵكو لەسەر بنەمای یەك دوو پرسیاری‌و خۆی خێزانەكەی كە زۆربەی كات پرسیارو وەڵامەكەیشی كە وەریدەگرن سەرپێین، لەبەر ئەوە بوونی بەرنامەی رێنوێنی خوێندكارانی ئامادەیی‌و چۆنێتی دەستنیشانكردنی پسپۆڕیی، هەروەها ئەو وەزیفانەی بۆیان رەخساوە، چۆنێتی دەستنیشانكردنی پیشە كە لەگەڵ لێهاتوویی‌و ئارەزوو و مەیلی كەسەكاندا گونجاو بێت، ئێجگار پێویستە.\nهەماهەنگی‌و تەواوكاریی نێوان سیستمی خوێندن‌و بازاری كار، بۆ رێكخستنی خستنەڕوو و خواست، پاشان رەخساندنی داتاو زانیاریی ورد بۆ دەرچووانی ئامادەیی‌و خێزانەكانیان شێواوی‌و دوودڵی خوێندكاران لەگەڕان بەدوای پسپۆڕییەكی گونجاو كەم دەكاتەوە، زامنی بەدەستهێنانی وەزیفەیەكی گونجاوی بۆ دەكات دوای ئەوەی زانكۆ تەواو دەكات.


لەهەولێر دوو توشبووی دیكەی كۆرۆنا چاكبوونەوە - پرس میدیا\nHome سڵایدشۆو كوردستان كۆرۆنا هەواڵ لەهەولێر دوو توشبووی دیكەی كۆرۆنا چاكبوونەوە\nلەهەولێر دوو توشبووی دیكەی كۆرۆنا چاكبوونەوە\nپرس میدیا 4/28/2020 10:47:00 م سڵایدشۆو, كوردستان, كۆرۆنا, هەواڵ,\nبەڕێوەبەرایەتی تەندروستی هەولێر چاکبونەوەی دوو توشبوی دیکەی کۆرۆنای راگەیاند.\nتەندروستی هەولێر لەراگەیەندراوێكدا ئاماژەی بەوەكردووە ، دوای وەرگرتنی چارەسەری پزیشکی دوو توشبوی دیکەی کۆرۆنا بەتەواوی چاکبونەتەوە و باری تەندروستییان تەواو جێگیر بۆتەوە، پشکنینی تایبەتی یەکیان لەدوای یەکیان بۆ کراوەتەوە و نێگەتیڤ بو و بڕیاردرا بنێردرێنەوەماڵەوە.\nباسیلەوەشكردووە، تائێستا کۆی گشتی چاکبوەکان گەیشتۆتە 161 کەس.\nئەوەشیخستووەتەڕوو، خۆپارێزییەکان، جێبەجێکردنی ڕێنماییەکان زامنی زاڵبونمانە بەسەر ئەم پەتا جیهانیەدا و سوپاسی ماندوبونی تەواوی پزیشکان و کارمەندانی تەندروستی و تەواوی هێزەکانی ناوخۆی کردوە کە پارێزگاری لە تەندروستی هاوڵاتیان دەکەن.\nئەوەش لەكاتێكدایە، ئێوارەی ئەمڕۆ وەزارەتی تەندروستی توشبوونی 11 حاڵەتی كۆرۆنای لەپارێزگاكە راگەیاند.\nBy پرس میدیا at 4/28/2020 10:47:00 م